text:
Maumwi 74: Nhkrit Chye Ai Masha Langai
Ndai ram ma hpe masha ni jahpoi asawng nga ma ai hpe yu dat mu. Shi gaw kadai re ai hpe chye a ni? Shi gaw Yeramia re. Yeramia gaw Yehowa a ahkyak kaba ai myihtoi langai mi re.
Yoshia hkawhkam gaw mungdan kaw na gawngngu sumla hpe jahten kau hpang ai aten hta, kade nna yang Yehowa gaw Yeramia hpe shi a myihtoi galaw shangun ai. Raitimung Yeramia gaw shi a hkum hpe myihtoi galaw na grai naw kaji dum ai. Raitimung Yehowa gaw shi hpe karum na nga nna tsun ai.
Yeramia gaw Israela masha ni nshawp ai amu hpe hkum galaw mu, nga nna tsun ai. ‘Kaga masha ni nawku ai karai ni gaw shut ai karai re,’ nga nna tsun ai. Raitimung Israela masha ni law law teng man ai Karai Kasang Yehowa hpe nawku na hta gawngngu sumla hpe grau nna nawku mayu ma ai. Yeramia gaw, shanhte a nshawp nkap ai amu a majaw shanhte hpe Yehowa ari jaw na, nga nna tsun dan yang shanhte mani ma ai.
Shaning aten ni lai mat wa sai. Yoshia hkawhkam mung si mat wa sai. Dai hpang shata masum hta shi a kasha Yehoiakim gaw hkawhkam tai wa ai. Yeramia gaw, ‘nanhte nshawp nkap ai hpe n galai kau yang Yerusalem mare hpe jahten kau na re,’ nga nna masha ni hpe matut nna, sadi jaw ai. Hkinjawng ni gaw Yeramia hpe magra rim la nna: ‘Ndai lam ni tsun ai majaw nang hpe sat kau na,’ nga nna jahtau ma ai. Bai nna, ‘Yeramia gaw, anhte a mare hpe nhtan shai ai ga tsun ai majaw, shi hpe sat kau na re,’ nga nna Israela hkawhkam shadang sha ni hpe tsun ma ai.
Yeramia gaw ya hpa galaw na kun? Shi nhkrit ai. Shanhte yawng hpe tsun ai; ‘Ndai lam ni tsun na matu Yehowa ngai hpe, shangun dat ai. Nanhte a nshawp nkap ai amu hpe n kau da ma yang gaw Yerusalem mare hpe Yehowa jahten kau na re. Nanhte chye tawn da na matu gaw: nanhte ngai hpe sat kau yang, mara nkap ai masha langai mi hpe sat kau ai hte bung na re,’ nga ai.
Yeramia hpe hkawhkam shadang sha ni gaw, asak shalawt dat ma ai. Raitimung Israela masha ni gaw myit malai nlu ai. Hpang e Babelon hkawhkam Nebuhkadneza gaw Yerusalem mare hpe sa gasat ai. Hpang jahtum e Israela masha ni hpe Nebuhkadneza shi a mayam shatai la kau ai. Masha mum, sen hpe Babelon mare de rim woi mat wa ai. Tsasam masha ni gaw tinang ndu ga ai tsasam mung de shaga wa yang, gara hku nga na hpe myit yu ga.
Yeramia 1:1-8; 10:1-5; 26:1-16; 2 Hkawhkam 24:1-17.


c: text/html

text:
Daini mungkan madang dep hkra Wunpawng Myushani shakut sa wa nga sai re.Maigan myusha ni hte tsun shaga sa wa ai ten ni hta nang gadai rai? nga yang tsun na gasi tam shamat kau ai baw nbyin hkra Tinang Gadai re hpe chye hkra hkrak di shagreng da ra na re.labau hpe chye hkra di ga.Dai ni hpu shawng hpu ba ni sawk sagawn da ai,Madi madun na, an hte a labau lam ni hkrak sha nga sai re,Du magam, hkaw hkam hkaw seng, amyu ni re hpe mung dum nga ga,
Dali na madun gawk e mu lu ai kaw, AD 738 ning hta Tang dynasty na hkawhkam wa kaw na Jinghpaw Wunpawng ni Dali mare hpe up na ahkang jaw sai hte , hkawhkam ban (22) rai yang shaning 318 ning up lu ai lam, dai hta Mungshe Zau, Mungsun Zau, Dintang Zau, Shalang Zau, Lang Hkung Zau, Yeshi Zau, Mungji Zau, Wuma Zau ni gaw Wunpawng amyu sha share ni re ngu Miwa Professor marai (4) madi madun da ai hpe wa mu lu ai.Yunan madun gawk e mu kau da ai magri Da-u hte magri Chyingtawt ni hpe Dali Labau madun gawk e mung bai wa mu lu ai. Bai Dali mare kata na lam ni hpe shamying lang ai hta, "Chyang Lang lam", Me Khong hka hpe "Lang Chang" ngu shamying ai lam ni wa mu lu ai. Dali hkaw dingsa na deng (10) jan tsan ai kaw "Lang Hkung" ngu ai Lhaovo mare dingsa hpe wa mu lu ai.
Lijiang mare na hkawhkam wang hta mu lu ai, Na Hkyi myusha ni a ka hkrang gaw anhte Wunpawng sha ni a "Kaji byu" ai hte raw rai nna, shanhte a dumsa, jaiwa kaba langai hte hkrum jahta yu yang anhte Wunpawng sha ni ga hte shanhte a ga tsawmra bung nga ai lam, matsaw ningtsa de lung ai Jan lahkang, hte shanhte lang nga ai sumla laika hta shanhte a shawng de lai magang sai hpushawng hpuba ni mung laika lu ga ai raitim,dai laika hpe ju,shapyaw sha kau ai lam ka da ai hpe wa mu chye lu ai.
lawu na Bumsumshi web kaw na hpe yu ga( more +++)
Read more »

robotstxt: allowed

filter: keep


text:
Myitrum Manang ni, Hkayabum shiga mabyin loi mi jahta
dat ai yaw. 26.1.2013 shani M ni Hkayabum lung du mat ai raiyang, lu
ntsin (lu hka) n mai byin ai majaw, nhtoi hti nna n lu nga ma ai; ya
yang dai shara kaw M mung n sin dung, KIA mung n nga rai; KIA ni lu sha
da ai kawksing kawksawng, Cocacolar kawp, hpawtsawng hpawtsang ntsin
palastic ndum ni hte palastic sawk sawk sumbu, shantau lapau angaw angam
maza mala ni sha, ngam jawng taw nga ai da. M ni gaw, myutsaw Brang ni
yen kau da ai hpang, Gaja tak kaba rai lung wa yu yang, myutsaw Brang ni
hkap ninghkap ai gaduk ni wa dawng dawng daram ram sha sung ai sa mu
nna mau ai hte, dai lusha maza mala ni hpe wa yu nna, " Ndai KIA ni gaw
lungseng madu ni re majaw, majan pa e pyi ndai zawn ntaw ntsang mu mu
mai mai agrung awang sha nna she asak hkrung lu nga ma hka! " ngu nna,
maroi nni bu ma ai da oi. Ndai shiga a majaw kan she machyi hkra, mani
kau ga ai. Kalang lang gaw ndai zawn mung, KK gaw mani kre shangun mung
chye nga a hka! ngu,
chyeju shakawn let,
JIC
P.S/ Myutsaw Brang ni hpe, hpa rai gaduk sung sung n htu myit ni? ngu
san yang, sung sung htu yang ahkyak jang gumhtawn pru yak ai n mu i nga
ma ai.
Aw! rai na ma ai; gaduk htu lagawn nna ngu n wam shatan sai oi.


text:
Zahkung Ting Ying e…
J.W.P Myusha ni yawng hpe Myen a shangun ma tai shangun mayu ai kun?
Sung sung sawn yu u.
Ya dai ni na ten Anhte J.W.P Myusha ni hpe Laba ga-up mayu sha kau hkyen nga ai Myen ni a ladat hpe Nang atsawm n chye na ai she rai na re.
Ya nang hpe shanhte ahkaw ahkang gan jaw da ai mung shaning gade sha hkam na ngu ai nang myit dum ai i? Na a prat ban pyi rai n htum yang Myen gaw ya nang dung nga ai Pangwa na dung pung hkum hpe wa gashun dung kau sana gaw ningdang shara n nga sai hpe dum u.
Ya dai ni na ten Myen Myusha ni hte Bukda makam masham naw ai ni chyu sha she Ahkaw ahkang Kaba ai, magam shara de mai du ai. Kaga anhte myu kaji ni hte Bukda hpe nawku ai ni a shara n nga sai hpe nang dum nga a ni? Nawku jawng gaw Gap na Permit Pat kau sai hpe dum nga a ni? Tsun na lam grai law ai, ngai loi mi sha shadum dat ai. Myen ni hpe nau hkrit gari ai baw re kun?
Anhte J.W.P Myusha ni hta KIA zawn Laknak lang da ai Hpyen hpung n nga n mai ai. Hpyen hpung n ngai jang “Kawng n tu ai Sharaw” hte bung mat na re, Myen gade wa ja ai raitim shi hku nna mara kata majoi n mai gasat ai majaw KIA hpe (BGF) hkap la na hte seng nna tsepkawp hkum shadut. Nang na NDAK hpe pyi anhte shalai nga ga ai. KIA hpe shum gang bang la.
Na hkum nang sadi maja na sak hkrung u ngu sadi jaw dat ai law.
J.W.P Myusha ni yawng hpe Myen a shangun ma tai shangun mayu ai kun?
Sung sung sawn yu u.
Ya dai ni na ten Anhte J.W.P Myusha ni hpe Laba ga-up mayu sha kau hkyen nga ai Myen ni a ladat hpe Nang atsawm n chye na ai she rai na re.
Ya nang hpe shanhte ahkaw ahkang gan jaw da ai mung shaning gade sha hkam na ngu ai nang myit dum ai i? Na a prat ban pyi rai n htum yang Myen gaw ya nang dung nga ai Pangwa na dung pung hkum hpe wa gashun dung kau sana gaw ningdang shara n nga sai hpe dum u.
Ya dai ni na ten Myen Myusha ni hte Bukda makam masham naw ai ni chyu sha she Ahkaw ahkang Kaba ai, magam shara de mai du ai. Kaga anhte myu kaji ni hte Bukda hpe nawku ai ni a shara n nga sai hpe nang dum nga a ni? Nawku jawng gaw Gap na Permit Pat kau sai hpe dum nga a ni? Tsun na lam grai law ai, ngai loi mi sha shadum dat ai. Myen ni hpe nau hkrit gari ai baw re kun?
Anhte J.W.P Myusha ni hta KIA zawn Laknak lang da ai Hpyen hpung n nga n mai ai. Hpyen hpung n ngai jang “Kawng n tu ai Sharaw” hte bung mat na re, Myen gade wa ja ai raitim shi hku nna mara kata majoi n mai gasat ai majaw KIA hpe (BGF) hkap la na hte seng nna tsepkawp hkum shadut. Nang na NDAK hpe pyi anhte shalai nga ga ai. KIA hpe shum gang bang la.
Na hkum nang sadi maja na sak hkrung u ngu sadi jaw dat ai law.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


text:
Dusat dumyeng malen pyen u ni a zuphpawng kaw Salang Prangtai, Salang Pyilan, Salang Lagang ni tsun ai ningmu ni hpe n hkan na dep dat ai hpu nau ni a matu kadun mi ka shaleng dat ai.
PYILAN:- Anhte gaw kaji htum ai u amyu raitim Karai Kasang a chyeju majaw n-gun ja htum ai singkaw tu ga ai. Mungkan ting pyen hkawm lu ai hta n-ga, panglai nammukdara ni hpe pyen lai hkawm na matu lit n li dum ga ai. Dai hta n-ga, hkum kaji ai majaw kade shim ai masha ni a zuphpawng kaw hkan shang dung timung, n mu dat ma ai. Ga shadawn:- 29-31 July 2013 laman Thai-Myenmung jarit shara mi kaw galaw ai United Nationalities Federal Council (UNFC) zuphpawng kaw mung npawt ndung hkren sa lawm wa saga ai raitim shing ran sha pyi n hkan mu dat ma ai. Dai zuphpawng kaw Myenmung ting na rawt malan hpung kasa ni, mungmasa hpung shagu na kasa ni, amyu shayi hpung kasa ni, ramma hpung kasa ni kaw na sa shang lawm tang madun ma ai hte maren, Wunpawng Myusha ni a gawng malai hku nna, Rev. Dr. Maran Ja Gun gaw Myenmung ting a matu grai manu rawng ai ningmu ni tang madun wa sai.Sara Kaba a sumtang hta, Myenmung a mungmasa lam, sut masa lam, hpyen masa lam, nga sat nga sa lam zawn re ai hkum sumhpa hte seng nna, lai wa sai ten na lam, dai ni na lam ni hpe kade mung n shanang ai ading rai maram masam dan let Myen asuya gaw bum nga masha ni a ntsa kade magyi magaw ai myit jasat lang wa sai lam shadan shadawng dan ai. Matut nna du na ra ai ten ni hta Myenmung na myusha bawsang ni yawng gaw rap rap ra ra kahkyin gumdin wa nga ai UNFC kaw hkum shagu hta lit nga ai hte maren tinang tsap nga ai shara kaw na dang di dang dep ai atsam hte shang lawm na matu hpaji jaw wa ai. Dai hta n-ga, na chying ahkyak ai ningmu ni hpe shadan shadawng nhtawm manu grai kaba ai ningmu ni mung jaw wa sai. Shing rai Sara Kaba a sumtang gaw madat la nna hkan shadik shatup la ging ai ningmu nan rai sai, nga nna dai zuphpawng kaw na hkam la wa masai. Dai zawn rai hkam la ai ningmu hta shadik shatup sa ai gaw Myenmung simsa lam lu wa na matu npawt nhpang rai na re, nga nna tsun ai hpe mung jawm na wa saga ai.
LAGANG:- Dai ni na Myen asuya a policy gaw shawng de na hte n bung sai. Bum nga masha ni lu ging ai ahkaw ahkang lu wa na hte seng nna constitution kaw ka bang na matu hkyen wa masai. Grau nna mungmasha ni ra sharawng nga ai democracy hte federal ahkaw ahkang jaw na matu Pinlung myit hkrum zuphpawng hta grau kaba ai zuphpawng hpe Nepyidaw kaw galaw ya na matu mung tsun nga masai. Nga shara htingra n lu ai mungmasha ni hpe mung lajang ya wa nga masai lam na chye lu ai. Dai majaw maigan masha chyasam ni pyi Myen asuya a policy hpe kam let ja gumhpraw arang kaba ni shaw nna Myenmung kaw bungli kaba ni sa galaw hpang wa nga masai. Shing rai galai shai wa ai masa hta hkan nna Wunpawng Myusha ni mung ningmu hkan dep let ta tut kaw mung madang hkan dep ra sai ngu mu ai.
PRANGTAI:- Salang nan tsun mat wa ai ningmu ni hpe ntsa lam hku yu dat yang yawng gaw hkrak sha nan rai nga sai. Raitimung ningmu nkau a ntsa sung sung myit yu ra na re. 1963 ning na Myen asuya a shim dik chyinghka la zuphpawng kaw daw dan ai mungmasa ladat gaw:-
1. Mungdan kata na lu su ai ni hte hpaji rawng ai masha ni hpe mungdan kata kaw na pru mat wa hkra ladat shaw na.
2. Naw ngam nga ai lu su masha ni hte hpaji chye ai ni gaw asuya hpe madi shadaw ai ni rai ra na.
3. Mungdan ting matsan mat hkra galaw na.
4. Bum nga masha ni a laili laika hte htunghking hpe shaprai kau ya na.
5. Htunghking hte sutsu lam gaw HKA (water) rai nna, rawt malan hpung ni gaw NGA (fish) ngu mayu ai re. HKA hkyet mat jang NGA ni si mat ma sana. Lachyum gaw mungmasha ni matsan dik htum jang bum nga masha ni hte rawtmalan hpung ni hpe shamyit kau lu ai rai sai.
6. Rawt malan hpung ni hte bumnga masha ni hpe shamyit kau lu ai hte hpyendap gaw mungmasha ni kaw na lata shalun dat ai asuya hpe shalat ya nna, dai asuya gaw mungdan hpe democracy hku woi awn sa ai asuya rai wa nna mungmasha ni yawng kaw na jawm madi shadaw la ai zawn maigan mungdan ni mung madi shadaw wa na. Dai shaloi Myenmung gaw mungkan kaw danhkung gumhkawng ai mungdan byin tai wa lu na, nga ai.
2. Naw ngam nga ai lu su masha ni hte hpaji chye ai ni gaw asuya hpe madi shadaw ai ni rai ra na.
3. Mungdan ting matsan mat hkra galaw na.
4. Bum nga masha ni a laili laika hte htunghking hpe shaprai kau ya na.
5. Htunghking hte sutsu lam gaw HKA (water) rai nna, rawt malan hpung ni gaw NGA (fish) ngu mayu ai re. HKA hkyet mat jang NGA ni si mat ma sana. Lachyum gaw mungmasha ni matsan dik htum jang bum nga masha ni hte rawtmalan hpung ni hpe shamyit kau lu ai rai sai.
6. Rawt malan hpung ni hte bumnga masha ni hpe shamyit kau lu ai hte hpyendap gaw mungmasha ni kaw na lata shalun dat ai asuya hpe shalat ya nna, dai asuya gaw mungdan hpe democracy hku woi awn sa ai asuya rai wa nna mungmasha ni yawng kaw na jawm madi shadaw la ai zawn maigan mungdan ni mung madi shadaw wa na. Dai shaloi Myenmung gaw mungkan kaw danhkung gumhkawng ai mungdan byin tai wa lu na, nga ai.
Raitimung, ta tut kaw byin pru wa ai gaw, Myenmung gaw mungkan kaw matsan htum ai madang kaw du nga sai raitim, bum nga masha ni a laili laika htunghking hte rawtmalan hpung ni gaw dingyang naw grin nga ai hpe mu yang Myen asuya gaw zai ladat nnan galai ra manu ai. Mungdan gaw matsan htum ai madang kaw du nga sai majaw mungmasha ni lata sharawt dat ai asuya n shalat shapraw yang n mai sai majaw Tein Sein woi awn ai asuya hpe shalat shapraw dat manu ai. Maga mi de rawtmalan hpung ni hpe shamyit kau lu sai lachyum hku nna Border Guard Force (BGF) de shang shangun malu dat manu ai. Dai ladat ni yawng gaw rawtmalan hpung ni hpe yu tawt kau ai masing ni hkrai rai wa sai majaw myi kyaw ai magwi a nam ganaw ai hte bung wa manu ai.
Nga shara n lu ai ni hpe hting ra jaw wa magang sai lam ndau nga ai lachyum gaw, lawu ga hkan nta nlu nna hpyi sha hkawm ai ni hte htawng kaw na pru wa ai ni hpe anhte a buga de woi lung wa nna Wunpawng Myusha ni kaw na kashun zing la ai lamu ga ni hpe garan ya ai lam, buga na num sha ni hpe hkan roi rip tawn nna atik anang da ma shang ai zawn rai nna dai nta a madu shatai la ai zawn re ai hpe hting ra ni garan ya ai hku nna shatsawm tsun la ai ladat lang nga ma ai. Dai zawn re ai masing hte zing la ai yi sun hkau na hting ra ni yawng gaw sum mat ai nga na n re. Lani mi na ten hta Yehowa nan lajang ya na re majaw kam sham ai myit hte ja ja kyu hpyi nga ga.
Dai ni na ten hta bum nga masha ni hte rawtmalan hpung ni gaw prat hta hkan nna rawt jat dum hprang wa ai ni rai nna, hpa lam hta mung kahpring kahpran shamu shamawt wa ai aten mung rai nga sai. Shing rai lai wa sai ten ni hta Myen asuya gaw bum nga masha ni hte rawtmalan hpung ni ra sharawng ai ga si ga ngau hkaw mi pyi n lang ai, shamyit kau na matu jahkrit wa ai hkrai rai wa masai. Dai zawn re ai ladat hte awngdang ai lam n lu wa ai majaw dai ni na ten hta bum nga masha ni hte rawtmalan hpung ni ra sharawng ai ga si ga ngau ni galai lang nhtawm ladat nnan lang wa nga masai hpe asan sha jawm mu nga ga ai. Myen asuya ni ding yang tsun wa ai gaw, "Taing yin ta dwi ha tik yu ta ja de" nga nna manya shachyoi wa masai. Anhte gaw dai zawn rai yu roi nna manya shachyoi ai hpe hkam la nna, gram la lu ai atsam rawng ai ni rai nna, dai ni na ten hta gaw dum hprang wa ai ni rai nga saga ai.
Myen asuya gaw magyi magaw maza mala re ai myit hte simsa lam woi bawng nga dingsa gaw awngdang wa na n re. Dai ni na ten hta President Thein Sein gaw Myenmung simsa sai majaw maigan kaw na sahti ni arang kaba sa bang na matu marawn magang, rawtmalan hpung ni hpe jawm gasat garum na matu marawn nga ai lachyum rai nga ai hpe asan sha mu ya nga masai. Raitimung, la ma hpraw san ai myit jasat hte simsa lam matut mahkai wa ai rai yang, aten kadun laman Myenmung gaw ngwi pyaw simsa wa lu na re.
Ya hte galaw lai wa ai UNFC zuphpawng kaw sa du lawm ai mungdan ting na kasa ni yawng gaw 2008 ning na Myen asuya a constitution hpe ahkum ara jawm ninghkap kau nna mungdan hte htaphtuk ai Federal Constitution nnan bai jahtuk ka shalat la na matu myit hkrum masai. Myen asuya gaw UNFC kaw rawt malan hpung 11 lawm ai hta na hpung 10 gaw simsa lam hkap la masai nga nna mungkan kaw hkan ndau nga timung, law malawng hpyen man kaw naw kasat nga ai zawn mungmasa lam yan hta mung ta tut gasat sa wa nga ai hpe mu lu ai. Atsawm dinglik shingdaw maram yu yang, KIO ningbaw ningla ni lahkam sa wa nga ai mungmasa, hpyen masa lahkam shagu kaw sung sung myit sumru yu nna lahkam sa wa nga ma ai ngu maram ai.
Mungdan ting a mabyin masa hpe maram yu yang, majan gaw matut nna laja lana byin wa na masa nga ai. Myen asuya gaw mungdan a sinna maga de majan byin wa na hpe tsang ai majaw tau nna jahkrit tawn ai nga yang, ya gaw dai maga de na ni hkrit jin wa manu ai. Shanhte a kanu kawa, kashu kasha, kahpu kanau, makyin jinghku ni wunawng uwa hpe katsing hprap hprap sumpum tawn nna nat sat katut ai hpe mu ma yang, shanhte a hkrit ai myit gaw nhtang hku she rai mat manu ai. Shing rai Myenmung a masa gaw kadai n ra sharawng timung yen n lu, hpang jahtum majan kaba hte ginchyum dat nhtawm lu wa ai mahtai gaw, prat chyanat rai n lu yu ai ngwi pyaw simsa ai namchyim hpe myusha ni yawng jawm hkam sha lu na re ngu kam let shakut sa wa ga law.
Puk Dun
By JPKS


text:
Mungkan hta grin nga lu ai myu sha langai tai lu na matu, Tengman ai Daru magam up hkang Tara masing hkrang gaw ahkyak dik htum re ai.
2-Rau shimlum shanglawt rawtjat galu kaba sa na lam
3-Rau bawngring sutsu nga mai na lam.
4-Rau Htunghking laili laika Ga hpe matsing sumhting sa wa na lam yawng hta,
Myu sha ni myit mang langai sha shabawn nna, Tara ritkawp langai a kata hta rau myit hkrum mangrum ai hte Ra ai magam lit ni hpe rau chyawm gunhpai shakut na matu Daru magam up hkang Tara hkrang gaw ahkyak dik htum ai lam rai nga ai. Pandung langai de rau lata gindun nna rau chyawm shakut sa na matu n'jaw n kaja ai, Tara Ritkawp masing hpe lai kau ra ai zawn n'jaw ai, n'kaja ai myit jasat myit masing masa yawng mung kabai kau ra ai hpe kabai,
prat madang ndep mat sai, myit jasat masa hpe mung tawn kau,n'jaw n'sawn n'ang ai myit lai len ni hpe mung kabai kalai kau yang chyu lawan shanglawt lu ai de du shang wa na re.
Dai ni myen Gumshem gaw annau ni hpe teng myu shamyit shamat ai masa hte gasat nga ai, kaga bawsang ni hpe galoi n'jaw yu ga ai,ahkaw ahkang hpe jaw nna simsa lam gabaw masing hte Ta masat htu ai,grai tsang ra ai lam numbraw kaw shatsap tawn nna hpraw ai kun? Chyang na kun? Moi na zawn ju panyep nyep tawn ai, ningma hkang dingsa alun madun ai de kun? Shing nrai Democracy simsa u shoi dun ai de kun? Myen a ya ten shamu shamawt ai hpe ten la nna grai naw ding lit yu ra na re.
Hpa majaw nga yang bawsang rawt malawn hpung yawng hte Democracy hpung ni yawng hpe ten langai hta rau rapdaw hta man 3 hkrum rai mai bawngban ai. Lama munghpawm tai wa ai ten hta mung rau rapdaw langai hta chyu chyawm bawngban sa wa ra nga n'rai i? Ya gaw annau ni hpe hkrai
dasang gasat nga ai, htawng masha ni hpe lang hte lang dat ai, ndai gaw myen a n'tsa lam mung masa ginsup ai re hpe asan mu chye mai nga ai hte
myen a hkrat sum ai kumla nan rai nga ai. Kata lam manghkang kaba nga sai kumla re. Myen kade manai ai, kade naw tsang ra ai myit masa re, hpyen dap sha madung naw rai nga ai zawn re masa gaw myen hpe nmai kam ai kumla, garan ginhka nna simsa lam bawngban jahkrup sa ai lam gaw myen a nsan nseng ai myit masa kumla re. Hpa wa nga tim ndai ten annau ni hpyen masa, mung masa lam hku myen tai hpyen wa hpe awngdang nga sai ngu sawn mai ai zawn mung masa hpyen masa amyet lu nga ai ten re. Yawng chye ai hte maren shanglawt gaw loi loi nmai lu ai zawn mayak law law kaw na she shanglawt ai de sa wa ra nga ai re,ntin ga.shaning galu dudaw saihkaw sai, htawng rawng sharen hkrum ai, nam rawng rawng ai, makru hpa shat sha, jum nlawm ai simai, jamjau shadang htum hkam wa sai, kawsi htansi, hkabra- hkrapngu hkrapngwi yawn hkyen hkrum nna arang kaba bang wa saga ai, tsin yam hte rau sak hkrung wa saga ai, ya ten NUWA hpu shawng hpuba, ji n ban yawng ruyak jamjau kata kaw na, majan pala lapran kaw nna, hpyen yen tsin yam ten kaw na myu sha yawng a matu arang bang ya ai majaw arawngla ai hte shagrau sha a nngai law.
Kaga Bawsang hpung 1 hte simsa masat htu shagu annau ni a matu n'gam 1 shanglawt lu na de grau nyi wa ai, myen a matu gaw 1 hte masat htu magang dubaw de Daru tara sumri 1 shakyet la magang, 2 htu shanglaw na de grau nyi, myen 2 shakyet la, 3-4-5 dai hte maren sha re majaw annau ni hte simsa lam ntam ai gaw grau kaja ai de lawan du shangun na re. Mung masa, hpyen masa, Daru tara up hkang hkrang hte ten masa gaw annau ni hpe tengman ai awmdawm shanglawt lu na de woi lakawn nga sai, naw hkam sharang ga, naw dating ga, annau ni teng man ai padang hkrun lam majan hte
arang bang gasat nga ai zawn, Democracy hpung nkau hte, shinggyin ahkaw ahkang hpyi hpung ni Sinna democracy Slg kaba hpung ni yawng shi manyi ai hte kya dik ai masing masa kata lam hku myen Gumshem hpe nmai shamu shamawt hkra grup grup hku nna gasat hpyi shawn nga ai, lani hte lani ten hte ten,myen a Daru up hkang tara hkrang hpe lapu du manat hku shakyet nga sai re. Dai majaw annau ni a matu kaja dik ai masa gaw du nan du nyi wa sai zawn annau ni hte nbawngban yang n'ngut ai, bawng nan bawng ra chyalu re raitim annau ni ra ai masing masa Daru magam up hkang lu ai hkrang de lu sa hkra she naw shakut ga, ahkyak hta pausi di, Udi matu tam nmu n'byin u ga, myit malai kalang bai nlu nu ga, ten masa hpe ja ja naw la maram yu ga.
Myen a kalai kau yak ai daru up hkang hkrang masa ni.
1-Hpyendap chyu sha mungdan a kanu kawa, Teng mungdan langai a kanu kawa jet gaw mung chying shawa she re,Daru magam up hkang hkrang hpe mung shawa hpe n'ap gwi ai.
2-Mung chying shawa gaw up hkang hkrum hkam masha masa. mung chying shawa a nsen kaba hpe n'madat ai tinang hpyen dap ra ai gumshem tara hkrang hte up hkang ai.
3-Hpyen la ni a sinat mahka hta she Daru magam up hkang tara grin nga ai. mung chying shawa yawng hpe n'sawn n'ang jahkrit shama,n'htung waw ai n mu mayu, hka ja wa ai hpe she mu mayu ai zai dik ai ladat,Dusat masa up hkang ai.
4-Hpaji ninghkring hpaji chye ai ni hpe shara njaw ai. Hpaji chye ai ni hpe dip tawn ai, n'kam ntsen ai,sinna tara shang ai ni nga nna ginhka kanawn ai.
5-Myu bung ai, makam bung ai ni hpe sha arawng aya kaba jaw ai, lahta tsang mu gun masha kaba tai na matu, myu bung, ga bung ra ai, makam bung ra ai, jaw tim njaw tim tsun ai hku galaw chye ai wa hpe shatsam ai, [ga shadawn hpyen du jaw, lahta tsang masha kaba shatsam sharin jawng ni hta myu bung ra ai myen myu rai ra ai, Bukda makam bung ra ai ni, tinang tara kata up hkang masha hku hkam la ai ni hpe lata san ai]. Ndai ni sha n galai kau lu yang myen hpe nmai kam ai. Ndai Daru magam up hkang hkrang sha nlai kau dingsa anhte bawsang ni hte rau mung hpawm hku rapdaw langai hta chyawm tsap ga ngu ai gaw grai myit yu ra ai lam re, bai simsa lam tam nga ai. U Awng Min tsun ai shada da kam hpa ai lam naw ningra ai majaw anhte hte mung masa loi nmai bawngban ai nga tsun ai, kaga bawngsang ni hte gaw hpa majaw ta? Anhte hpe hpyen man 1 hte n'gun kaba hte lu gasat dang hkra masing jahkrat ai lam sha re. Dai gaw myen a kaya nchye dik ai hkrat sum lam re. Miwa hte hpaga masing hten wa sai. dai majaw miwa hte galaw ai hpaga masing yawng hpe ja ja jahten nan jahten ra ai. Gas salu hte nhprang yenan sau nmai len shalai hkra galaw nan galaw jahten kau ra ai. Shaning galu shingran ran ai myit mada ai shanglawt gaw lu nyi sai, hpa naw myit tsang ra na ta?
Naw dating gasat ga.
Baren Numraw


text:
Sara Zahkung Zau Ring a num htet ga.Myit hkrum yang mung dan mai lu ai lam,Miwa gumsan mungdan na Sara kaba Duwa Manam Tawng a numhtet ga kaba 3 mungkan ting na Kachin myusha yawng hpe htet shana ai lam tsun dan sai.
Sara Kaba Lahtaw Lahpri a num htet ga No.1 Karai Kasang hpe hkum malap,Uhpung Uhpawng nbung tim Yawng kam sham ai ni hkrai re majaw myit hkrum let shakut nga mu.Tinang Buga Myurusai htung hking hkum malap mu.
Sara Lahpai Zau hpan ( An hte a awng padang mahkawn ka ai sara kaba re)
yawng a lit,Langai sha ngu a Mahkawn nnan hte an hte myu sha ni hpe shagrau kumhpa jaw sai hku re.
SaraKaba Bobby Morse, Sara. Zahkung Zau Ring, Sara Lahpai Zau Hpan a hkrun lam
Ndai sara ni gaw buga de hpyen yen ni hpe garum shingtau nga ai ni re. Shanhte hku n-na Amerika na anhte Kachin myusha ni hpe mung hpyen yen ni hpe garum shingtau ai lam hpe tsun dan mayu ai hku re.
Dai hta n-ga kaga Lisu, Rawang hpu nau ni hpe mung anhte the grau ninawn ai hku bungli rau lu galaw wa hkra garum mayu ai hku re.
Sara kaba ni a hkrun lam hta anhte WP amyu sha ni yawng hte hkrum zup lu na matu Kachin Alliance hte bawng ban jahkrup let hkawm sa ai lam chye lu ai.
hkrun lam n-tsa lam gaw:
June 2-4- Louisiana
June 5-7- Florida
June 8-9- Georgia
June 10-12- Tennessee
June 13-15- Indianapolis
June 16-17- Michigan
June 18- New York
June 19-21-Virginia
June 22-25- Cincinnati
June 26- Indiana
June 27-28-Illinois
June 29-30- Chicago
Louisiana Kachin community kaw nna chye ju dum ai masat masa galaw sai.


text:
Tuesday, January 3, 2012
GA DA JA DA
Do you like this story?
Dai ni na ten hta annau ni du nga ai, ninggam gaw myu sha yawng a matu ahkyak dik ai ninggam, ahpraw achyang,sagu bainam garan gin hka na lam numshe numbraw kaw du nga saga ai, mahtai kaja hpe mu lu hkra myit sawn shachyaw yu nna shawng lam de kara hku matut sa wa na mahtai gaw ahkyak dik ai madang du nga sai, dai ni yak ai gaw loi sha naw rai na re, ndai ninggam hpe kalang bai jum hkalut kau yang gaw, hpang na lam gaw grau tsang grau yak, grau machyi hkam ra chyalu re, lai wa sai ten ni hta ahkyak dik ai, manu dan dik ai, myu sha yawng a lawt na ten hpe Sum tsan myit, myi, na, ni hpe atsawm sung sung masa masing hpe ndinglit maram yu ai a majaw, shanglawt na ten hpe myit malai wa yu saga ai. Myen gumshem a maw lanyet mahkam kaw na lang hte lang nlu lawt pru wa ga ai. Labau htung hking laili laika ga, nga sat ngasa malu masha lamu ga dinghkrai rai nga ga ai annau ni, nbung nhkrum ai annau ni, jahtawng nhtu ai ni hte gara hku rau du du hte hte nga lu na ta?
Myen gumshem a manaw masing masa lai len hpe yu nna, tinang mungdan tinang up hkang lu ai de, galoi lu sa na ta? Tinang lagaw tinang lahpum sharawt nna tinang ga, tinang lamu ga tinang dawdan up hkang ai awmdawm shanglawt shimlum lu na hpe tinang nan ndau lu ai de she sa ra sai.
Makau grup yin a mawru kade mi kaba kaba, ten ladaw langai du jang annau ni a lata hta teng zim mat lu na re, padang dip la lu na gaw dai ni annau ni ten lata hta du nga sai, gara lam naw hkawm na kun? Mung tsaw myu tsaw hpu nau ni e, sadi dung ai lung kring lunghkrung annau ni tai ra sai, mawru kaba kade mi wa wa, sadi dung magrau grang ai hte langai sha ngam tim galoi asum njaw ai share myit hte matut gasat ra sai, nlung hta nju langa hta ze, re ladat hte kade mi galaw galaw kaning re laknak hte mi gasat gasat, ntara ai lam grau galaw magang tai hpyen a matu gaw hkrat sum ai kumla sha re. Shanglawt na gaw ndai ten nan rai sai. Bawsang laga ni hpe nmai yu chyai nga sai, madu man, madu kahtan maka hpe madu nan dawdan la ra sai.
Sutsu ai lamu ga madu rai nga ai annau ni, kade mi hpaga majen je je, lamu ga madu nta madu ni hpe galoi lai lu na nre, Miwa mung ten mi lani mi gaw anhte maga tsap nan tsap ra chyalu re, lani mi gaw annau ni hpe shingnyeng masawp wa chyalu re, magaw dik ai mung masa nshawp dik ai masing, tinang myu sha lapran hte maigan de kade mi htawng dan tim annau ni yu manawn shara n'nga ai. Myen gaw annau ni hpe ding hkrai ga garan pru ai majaw gasat ai nga ai de yawng lu hkra kade htawng madun mayu ai. De majaw majan je ai nga tsun dan tim, nhtung chyawaw hte hka ja lahka ai masha hte bung na sha re, chyahkan hpe kade mahti tim sai npru ai hpa kawngdaw chyalu re. NLD Awng San Kaw hte shanhte gaw myu langai sha re shannau ni matu kaja hkra galaw na, masing chyawm jahkrat na gaw shanhte bungli re. Dai hpe yu nna myit ung ang shara hpa n'nga ai, mung masa hpaji langai hku yu la matsing la na lam sha re, annau ni gaw shanglawt lu ra ai, kaga bawsang ni hpe yu nna mung hpa myit ung ang shara n'nga na re, shanhte mung shanhte lahpan tsap na, annau ni mung annau ni lahpan tsap ra na hkrai sha re, man ang ai bungli yingam hpe masa masing jaw jaw shangut shakre la na de she myit marai dat ra saga ai
Shingja laknak, gumra tsi [Ya Ma] kaning re laknak mi lang lang grau sum machyi na re gap dat nna n'gun lu tim, mungkan a man hta gaw shanhte masha mun sen hkrat sum ai hta sha n'ga mung masa hpyen masa hkrat sum dik ai kumla tai nga ai, annau ni mung hkra machyi jamjau na re tim myu sha yawng a matu machyi hkrum ai manu dan dik ai sak jaw lam re ngu shagrau nga ga ai. Manu dan dik ai hte arawng la nga ga ai. Ya ten bawsang nkau mi hte simsa lam la ai bawngban nga ai lam hpe mahkrum madup la let dinglit yu hpaw yu hpaji la rai nna annau ni yawng a shawng lam maka hpe gayen yu ra nga ga ai. Myen gaw annau ni hpe mungdan langai hku myu sha langai hku garan ai masat masa hku htawng madun ai de yawng nna gasat ai rai yang annau ni matu kaja dik ai kaba dik ai ninggam masat ya ai hte bung sai. Annau ni gaw awmdawm shanglawt lu gin ai myu sha langai re ngu masat ya ai hte bung ai ndau shabra ya ai hte bung ai. Dai majaw ninghtoi mahka rai sai, ten du sai, shanhte kaw na dai ga shapraw ya yang gaw mungkan mungdan ni annau ni hpe tara shang mai garum lu na re.
Hpa hkrit tsang nra sai, gwi gwi dawdan gasat ga.
Baren Numraw
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
Miwa Gumsan Mungdan Mangshi Mungkan Manau Poi Kaba de Jinghpaw Mungdaw Myitkyina kaw kaw na sa du shang lawm ai Myu Sha ni yawng marai (183) rai nna, Wunpawng Ning Ja (WNJ) hte Mangshi de tau hkrau sa du taw ai ni hte rai yang (200) jan sa du shanglawm lai wa sai lam shiga na chye lu ai. N dai hta Manmaw, Sammung, Mandalay, Yangon hkan na sa ai ni hpe n sawn shalawm ai lam mung chye lu ai. Myitkyina na sa du shanglawm ai ni gaw February (8) ya shani Myitkyina mare kaba de bai n htang du wa sai lam shiga na chye lu ai.
MANG SHI MUNGKAN MANAU POI NA NGWI PYAW AI HTE BAI DU WA
Miwa Gumsan Mungdan Mangshi Mungkan Manau Poi Kaba de Jinghpaw Mungdaw Myitkyina kaw kaw na sa du shang lawm ai Myu Sha ni yawng marai (183) rai nna, Wunpawng Ning Ja (WNJ) hte Mangshi de tau hkrau sa du taw ai ni hte rai yang (200) jan sa du shanglawm lai wa sai lam shiga na chye lu ai. N dai hta Manmaw, Sammung, Mandalay, Yangon hkan na sa ai ni hpe n sawn shalawm ai lam mung chye lu ai. Myitkyina na sa du shanglawm ai ni gaw February (8) ya shani Myitkyina mare kaba de bai n htang du wa sai lam shiga na chye lu ai.
Labels: Jinghpaw Mung Shiga
1 comments:
- Jatawng Naw said...
-
Aw..Myitkyi na ga na ni grai pyaw la na bai wa ma sai iiii??? Manau Poi galaw na gumhpraw ni hpe nyet sha kau ai manau ningbaw wa Hkyet Hting Nan gaw ya Jinghpaw mungdaw Hkringmang slg tai sha pyaw nga sai. JInghpaw WP sai chyup nna KIO/KIA ni hpe jahprak, jahpoi let myen a mayam(kin yu)kaba tai sha pyaw dik nga ai.
Anhte Pawngyawng ni Jamjau dik ai ten hta galaw ai Manau a yaw shada ai lam gaw hpabaw ta???
Htunghkring rawt jat lam matu sha kun?
Lungseng hpaga lam matu kun?
Jinghpo (Kachin), Shapawngyaw myu ni hpyen majan hta si htum mat yang htunghkring gaw hpadi sa na?
Hpakant ga madu Pawngyawng sha ni si ma yang Lungseng hpe kadai myu ni madu sha kau na??.. n dai lam ni hpe mung sung sung myit yu ga law...
Mai Kaja lam, myusha ni hpe bausin makawp maga ai lam hta n gun jawm dat ga! Karai Kasang Yehowa anhte Shapawngyaw (jinghpo)myusha ni hpe tut bau sin, shalawt la u ga..
- February 10, 2012 at 12:01 PM


text:
November 29, 2014
Hkungga ai,
America mungdan du Wunpawng amyu sha ni yawng hpang de ndau shabra dat ga ai.
Lai wa sai Nov 19, 2014 shani hta Wunpawng Mungdan Shanglawt Asuya kawn hpaw da ai Hpyen Du Shalat Jawng, Laiza muk lung de Laiza makau Hka Ya Bum mayan hta shara la nga ai myen hpyen dap kaw nna mara kata yaw shada lam nga nga hte sinat kaba (105 mm) gap bun ai majaw Hpyen Du Shalat Jawng hta hpyen hpaji sharin hkam la nga ai myu tsaw share shagan marai 23 maroi nni hkrat sum mat sai hte, marai 20 jan gaw ningma kap hkra machyi hkrum sai re.
Ndai lam hte seng nna, mungdan kata hte maigan mungdan shara shagu de du nga ai Jinghpaw Wunpawng amyu sha ni yawng mung Pu-Gang Sin-Machyi let, myen hpyen asuya a akyang lailen hpe ninghkap ai lam laika hte wuhpung wuhpawng law law kaw nna ndau shabra lai wa sai. Ndai zawn rai tengman ai simsa lam hpe jawm gaw gap nga ai aten hta, myen hpyen asuya kaw nna shabyin dat ai mang hkang gaw shinggyim nauna myit kata, tawt lai gumshem ai lam re majaw anhte amyu sha ni kadai mung tsep kawp ninghkap nga ai re.
Dai majaw anhte amyu sha ni a kraw kata hkam sha nga ai lam hte myen hpyen asuya a nteng man, masu magaw hkalem ai ladat ni yawng hpe mungkan mungdan law law ni grau nna mu mada chye na lu na matu hte, simsa lam hpe bawngban ai zuphpawng ni hta sakse hku nna shang madat lawm nga ai UN (United Nations) wuhpung ni kaw nna mung lit la hparan lawm ya na matu America du nga ai Wunpawng amyu sha ni hte myit rum ai hpunau amyu sha (Ethnics) ni hte rau, seng ang ai asuya rung shawng hta myit hkrum mangrum Shawa N-Gun madun let jawm hpyi shawn sa wa na matu kam hpa let saw lajin dat ga ai.
Hkungga let amyu sha lam hta,
Kachin Alliance
Galaw sa wa na mahkyen-
Ninghtoi: SATURDAY, DECEMBER 6th, 2014
Shara : (1) United Nation Headquarters, New York City
Aten: 01:00 – 02:30pm
(2)Permanent Mission of The Union of Myanmar
10 E 77th St, New York, NY 10075
Aten: 03:00pm – 04:30pm
ဖိတ္ၾကားလႊာ
၂၀၁၄/ႏိုဝင္ဘာ/၁၉ ရက္ေန႔ တြင္ ကခ်င္ျပည္နယ္၊ လိူင္ဇာၿမိဳ႕ ရွိ တိုင္းရင္းသားလက္နက္ကိုင္
အင္အားစုမ်ား သက္ေရာက္ေနသည့္ ကခ်င္လြတ္ေျမာက္ေရး တပ္မေတာ္ (KIA) ဗိုလ္သင္တန္းေက်ာင္း
ဝင္းအတြင္းသို႔ ျမန္မာတပ္မေတာ္ ဘက္မွ လက္နက္ႀကီးျဖင့္ အေၾကာင္းမရွိအေၾကာင္းရွာ၊ ရန္စက်ဴးေက်ာ္
ျပစ္ခတ္မူေၾကာင့္ က်ဆံုးခဲ့ ရေသာ ဗိုလ္ေလာင္း 23 ဦး ႏွင့္ ဒါဏ္ရာ ရရွိသူ ၂၀ ဦး ကိစၥ ႏွင့္ ပါတ္သက္ ၍
ကမာၻ႔ ကုလသမၼက (UN) မွေန၍ တစ္စံုတစ္ရာ ကန္႔ကြက္/ကာကြယ္ ေျပာဆို ေပးျခင္း မ႐ွိပဲ ေရငံု ႏုတ္ဆိတ္
ေနျခင္းႏွင့္ ပါတ္သက္၍ ဆႏၵေဖၚထုတ္ျခင္း အစီအစဥ္ ႐ွိပါသျဖင့္ အေမရိကန္ ႏိုင္ငံ တြင္ေရာက္႐ွိ မွီတင္း
ေနထိုင္လွ်က္ ႐ွိေသာ တိုင္းရင္းသူ/သား မ်ားအား လံုးကို ေအာက္ပါ အစီအစဥ္ အတိုင္း ဖိတ္ၾကား အပ္ပါသည္။
ေနရာ ••• ကုလသမၼက႐ုံးေ႐ွ႕၊ နယူးေယာက္ၿမိဳ႕၊ အေမရိကန္ႏိုင္ငံ
ေနရာ ••• ျမန္မာ သံ႐ုံး ေ႐ွ႕၊ နယူးေယာက္ ၿမိဳ႕၊ အေမရိကန္ႏိုင္ငံ
အခ်ိန္ ••• မြန္းလႊဲ ၁ နာရီ
ရက္စြဲ ••• ၆ ရက္ / ဒီဇင္ဘာ / ၂၀၁၄


text:
Rung Hte Hkawm Chyai Lamang Shiga
Anhte a rung ni hte laika dip shabra ai shara ni hpe hkawm chyai na matu nang hpe saw shaga ga ai. Shara hte aten hpe tam yu u.
Indonesia
Saksi-Saksi Yehuwa Indonesia
APL Tower 31st Floor
Jl. S. Parman Kav. 28
Jakarta 11470
INDONESIA
+62-21-2986-08000
Hkawm Chyai Lamang
Langai Ya kaw nna Manga Ya
9:00 a.m. kaw nna 11:00 a.m. hte 1:30 p.m. kaw nna 4:00 p.m.
Na ai aten: Hkying hkum mi
Dan Dawng Lam Ni
Chyum Laika hte seng ai laili laika ni hpe Indonesia hte buga hta shaga ai ga 25 daram hte, ga gale nga ai. Laili laika ni hpe Indonesia hte makau zunlawng ni hpang de sa ya ai.


text:
Rung Hte Hkawm Chyai Lamang Shiga
Anhte a rung ni hte laika dip shabra ai shara ni hpe hkawm chyai na matu nang hpe saw shaga ga ai. Shara hte aten hpe tam yu u.
Suriname
Garnizoenspad 239
DISTRICT WANICA
SURINAME
+597 328054
+597 328049
+597 328021
+597 328019
Hkawm Chyai Lamang
Langai Ya kaw nna Manga Ya
8:00 a.m. kaw nna 11:00 a.m. hte 1:00 p.m. kaw nna 4:00 p.m.
Na ai aten: Minit 45
Dan Dawng Lam Ni
Suriname hta nga ai Yehowa Sakse ni a galaw ai lam ni hpe woi awn ya ai. Chyum Laika hte seng ai laili laika ni hpe amyu ga manga hte ga gale nna, dai hta Suriname Lata Masat Kumla Ga mung lawm ai. Amyu ga law law hte nsen rim da ai ni mung nga ai.


text:
时间:2018-01-12 10:11:54 来源:德宏团结报
Shata 12 nhtoi 27 ya shani, Shuili myu Miwa mung Myen mung htingrep kunghpan maka wunzup hpung hte Myen mung Miwa mung hkuhkau wunzup hpung Muje kumran hpung ni jom galo ai“Hpu-nau hkuhkau shing-nyi一2018 ning Miwa mung Shuili . Muje shaning ningnan hkalum tau hpaji jo hkat poi ”go Shuili myu ko galo lai wa sai.Miwa mung Myen mung Shuili, Muje maga lahkong na amyu bosang shawa masha, kunghpan maka wunzup hpung masha ni lamang hta sa lom lai wa masai.
Hkrit makran lam ninghkap hpaji hko shabra lam galo hpang sai Shata 12 nhtoi 27 ya shani, anhte mungdo hte mungdan ting, mungdo gaba ting hte rau, Mangshi gat gaang nampan sun hta hkrit makran lam ninghkap ai hpaji hko shabra hpang masat galo nna, hkrit makran ninghkap ai shawa majan hpe sung sung htu hkrat wa,shawa masha yong tara hkan nna hkrit makran lam ninghkap htang maja ai ubadi masa galo shapro sa wa rai nga ai.


text:
Mungkan Mungdan shagu na Wunpong myu sha myit su, ji nban ni e Ndai video link hpe atsawm Madat yu ga law.
Ya ten na mung masa hku nga yang an hte maigan mungdan shagu du taw nga sai myu sha ni yawng hpa baw galaw sa wa na ngu hpe lawan myit shajin tawn ga law,
Myen asu ya gaw Lekmat n htu htu hkra galaw nna shan hte a myat htuk na lam sha re hpe asan sha mu lu nga sai.
Lani myi na nhtoi hta lekmat htu ra na masa mung rai nga ai,Lek mat nhtu jang mung an hte Kachin hpe sha mahta nna myen asu ya gaw grau adawt na masa re..
Rai yang an hte Maigan mung dan shagu du nga sai myu sha ni mung majoi zim nga gaw nmai na sai,
Dai ni Myen hpyen asu ya hpe adawt ai uhpung uhpawng ni law malawng dawm kau sai re.Moi de myen asuya hpe adawt ai http://uscampaignforburma.org( us campaign for burma)
mung dawm kau sai re.Myen jawng ma ning baw ni mung Myen asu ya kaw e shang lawm mugun ai madang de du mat sai re.
Sin na dan asu ya ni mung Myen asu ya hpe law law garum na matu jin jin rai nga sai,garum mung garum nga sai,
Dai majaw an hte a lam an hte tsun la ra ai tsang kaw du taw sai re.USA na Kachin alliance Zawn re uhpung uhpawng hpe Mungdan shagu na Wunpong myu sha ni hpaw ning htan nna Tinang du nga ai mung dan kawn An hte hpe dip sha nga ai myen asu ya a maw lanyet hpe ladat myu myu shaw let ning hkpa adawt na hku di ga law...
Part I
Part II


text:
Tsawra ai KRC hpung shang masha ni hpang de shana dat ai.
FGA Kuchai Lama kaw UN jaw ai lam hta anhte KRC hpung shang masha ni a matu nhtoi ( 08,09,10,11,16 October, 2013 ) ni hta jaw mat wa na re.
Nhtoi 11- October-2010 shani hta gaw anhte KRC hpung shang masha ni a matu lak san jaw na re majaw KRC number 7701 du hkra lawm ai re.
Tinang hte seng ai (data) ni hpe KRC Rung kaw lawan sa jep la nna UN jaw ai shara kaw jahpawt hkying 5 am daram kaw du hkra shakut sa nna sa htai la ga.
Manang ni hpe ndai shiga hpe shalai ya ga. Grai chyeju kaba sai.


text:
Tuesday, January 3, 2012
A kyu rawng ai
Do you like this story?
Shingra maka prat ladaw langai bai gayin na ten du sai.myen mung a tara hkrang gaw, Li 2 jawn ai hte bung nga ai majaw hka hkrat mahka rai sai,hka hkrat si hkyen sai hpe Miwa gaw ningren kalu hte dip lup sat ai hte bung nga ai.gumshem asuya gaw madu arawng aya ahkaw ahkang grin nga na matu, mung chying masha hpe hpyen dap hpe nhkru nshawp dik ai hku,zingri sat shamyit nga ai ahkaw hkang jaw ai galaw shangun ai.Shanhte bungli magam hkrat sum magang grau gumshem hkra galaw magang re gaw mungkan a gumshem hpyen asuya ni a lahpai galai lenla ai lam re.
Dai ni na ten hta sumtang hpaji,hpaji hparat lam rawt jat galu kaba tsaw lawan dik ai ten, arung arai shamu shamawt ai lam mung madang tsaw kalai shai lawan dik ai ten,myit jasat ningmu kalai shai lawan dik ai ten sum tsan myi kaba,sum tsan Na kaba ni,nhprang bawnu kaba ni nga nga sai ten gumshem hpyen asuya hkrang gaw grin nga nmai sai hte shingra tara gaw grin na ahkaw ahkang n'jaw sai ten n'jaw sai majaw ,kaja hten run ten du sai.
Miwa asuya a lamu ga jarik hta hpyen n'gun hte sa sin ai gaw myen asuya hpyen dap hpe lawan si na matu hpyen masa mung masa gin sup ai lam re hte grai nsi shi ai myen hpyen dap hpe galaw sa ganawng sat shakre ai hte bung nga ai.si mat nu nga lachyum re.hpyen tsin yam masha hpe matsan dum ai lam n'nga,htingbu shada n'yu garum ai,gaw masha a ahkaw ahkang hpe hpa zawn nnawn ai, annau ni hpe hpa zawn nnawn ai lam gaw Miwa a mungkan de mung masa hpaga masa hpyen masa hkrat sum dik ai lam shabyin shatai la ai lam sha re,kaji dik ai,n;gun kya dik ai hpe dip gamyet na n'gun jaw ai gaw Miwa a matu hkrat sum kaba rai nga sai.Masha langai mi a asak sha n'ga,myu langai hpe sat shamyit na hta garum ai Miwa gaw Moi kani majan hta hkrat sum ai zawn matsan lu su ngasat ngasa nbung ai shai ai katsin majan hta hkrat sum na kumla rai sai.annau ni a matu awng dang dik ai lam langai rai sai.
Ya hkyak hkyak Myen mung asuya hte Amerikan asuya a lapran dat kasa lit la nga ai, Derek J,Mitchell dai ni myen mungdan de bai du sa wa ai gaw anhte myu sha ni a matu hte Bawsang ni a matu kaja ai masa kaba langai de mahtai pru na re.Grau nna annau ni a matu lami langai ninggam langai de du hkra myen asuya hpe tsun nan tsun na re,Amerikan gaw annau ni hpe garum n'gun jaw ai lam tsun na re,hpyen yen tsin yam ni a matu mung tsun chyalu re. Mung chying masha hte bawsang ni hpe shing gyin ahkaw ahkang ginlut hkra ntara dik ai sat nat gumshem ladat hte gasat shamyit ai hpe hkring na matu ahkyak la na matu shawng num shaw hku sadi jaw bawngban ai mung mai byin ai,Mungkan WP Rap Daw kaw na ahkyak teng la na re hpe shawng ningnan hpaji jaw hpaw shana lajin ai mung mai byin ai,anhte matu gaw kaja dik ai hku bai sa du ai lam rai na re.Amerikan Rapdaw gaw anhte myu sha ni matu ahkyak ai mahtai langai dawdan sai ngu mu mada ai.
Teng man ai kaja ai Tara mung masa hpyen masa masing masa gaw awng dang ai de anhte hpang de madi madun tsap nga sai,matut n'gun ban la ai hte n'gun awai nna matut gasat ga law.
Jan shang hkyen sai gumshem hpe shakram kau na ten du sai.Baren Numraw
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
Dip dat u ( Jinghpaw Wunpawng amyubaw sang )
Ndai Kachinnet kaw na laklai ai shiga hpe mu hti ai majaw kabu n gun lu ai,An hte hugawng mung hte,
India mung,Miwa mung nga shapong yawng,Jinghpaw ni gaw yawng ya dai ni du hkra Dai Jinghpaw,chyinghpaw,singp
ho,jingphozu,amying shing teng hpe yawng myit hkrum let labau shang lang nga ai rai mali ai.Masha maigan myuni mung labau hku yu ya
ng dai mying hpe hkap la nga ma ai. Daini na myit su hpu nau na ni yawng gaw grai myit hkrum nna zet kung wa nga saga ai ngu mu lu ai.ng
ai mung myit hkrum kabu lawm nngai law.
“Jinghpaw” ngu ai mying hpe mahtang bawsang ni yawng a amyu sha mying daju hku hkap la ga. Jinghpaw bawsang ni mahtang, bawsang hpe galai kau mu. Uma dap ni nanhte a kaji daju Shapawng Yawng wa a mying hpe la nna, “SHAPAWNG YAWNG SHA NI” ngu mu. Grai madat pyaw nna grai tsawm ai mying hpe lu tawn manit dai,” ngu ai ra sharawng myit lu ai lam (Opinion) hpe madun lai wa masai. Laika ka ai wa gaw, nye a chyinghkai kawa, nye a labau sara wa asak naw hkrung nga ai aten hta, “ Moi na Jiwoi Jiwa ni, Lhaovo, Lachik, Zaiwa, Lisu, Rawang amyu lakung ni yawng hpe Jinghpaw amyu ni re, ngu nna hpa rai tsun shamying masat hkap la tawn ai rai kun? Ndai ten hta gaw, Jinghpaw ngu ai hpe n kam tsun lang wa ai majaw, “Jinghpaw Wunpawng, ‘ ‘Wunpawng' ngu ai mying ni pru wa sai,” ngu san yu ni ai. Nye a dai ga san hpe chyingkai wa bai htai hparan dan ai lam mung asan sha rai nga ai.
(1) Anhte Jinghpaw ni gaw, kahpu kanau, mayu dama, kashu kahkri nga nna, shada tsawra makyit mahkai mahkri shawn nga ai amyu ni rai ga ai. Bawsang ni hta mung anhte hte bung ai kun?, n bung ai kun? San yu mu!
(2) Jinghpaw ni gaw, lamu ntsa na Mu Sinlap Nat ni hpe jaw jau hkrat wa ai amyu ni rai ga ai. Bawsang ni kaw mung nga ai kun? San yu mu!
(3) Jinghpaw ni gaw ma shangai ai hte rau, jahtawng htu ai baw amyu ni rai ga ai. Bawsang ni mung galaw ma ai kun? San yu mu!
(4) Jinghpaw ni gaw Ji Nat Mahtum Mahta ni e sharung shakau jaw dat ai Shawa Nang Kachyi hpe jahpu sharing nna, mayu shayi lam hta jai lang ai amyu rai ga ai. Bawsang ni mung lang ma ai kun? San yu mu!
(5) Jinghpaw ni the htunghking makam masham bung ai amyu ni rai yang gaw, labau rum ai amyu sha ni rai na re. Makam masham hte htunghking lailen ni n bung jang chyawm gaw,labau n rum ai amyu she rai na ma ai re. Hpunau Sam ni hte shaning apart law law rau kanawn mazum nga pra laiwa saga ai, raitim jinat makam jaw jau ai lam hkan sa ai htunghking lailen lam ni hta n bung hkat nga ai majaw an hte hte labau n rum, amyu n rum ai ni she rai ma ai. Ning ngu nna chyinghkai wa tsun sanglang dan ai mahtai ni gaw, bawsang shagu hpe labau rum n rum, amyu rum nrum, jep sawk dinglik yu lu na matu lam matsun ni she rai nga ai. Ya ten na bawsang myitsu du salang, ramma nkau mi gaw ,” Jinghpaw” ngu ai mying hpe amyu sha yawng a gumhpawn ai shingteng amying kaba hku myit hkrum masat la nhtawm, Jinghpaw bawsang ni mahtang, bawsang mying kaga alak mi galai kau yang mai kaja na re ngu ai myit masa rawng ai lam ni nga wa ai lam, soi sam na lu ai shaloi, nye a myit hta grai na kabu nngai. Amyu sha ni yawng myit hkrum kahkyin gumdin lu na matu, myit mada shara kaba nan rai sai, ngu nna mung kam nga nngai. Amyu sha kahkying gumdin lam the seng nna, ngai Jinghpaw la wa langai mi a chye na hkap la hkam sha ai lam gaw, bawsang ni ayai aya n re ai sha, Jinghpaw ngu ai amying shangteng hta kahkyin gumdin ai lam teng teng lu la na she rai yang gaw, anhte Jinghpaw bawsang Uma dap ni mung, hpushawng hpuba ni a ra shawrawng byin shangun mayu ai lam hpe kabu gara hkap la lu na ga ai re. Anhte Jinghpaw bawsang ni a shingteng amying ningpawt gaw, “ Shapawng Yawng” ngu ai rai mali ai. Ya she mying nnan bai tam gyin shalat la ra ai amyu ni n rai ga ai. Moi moi kaw nna “ Pawng Yawng Sha Ni” nga nna nga pra taw chyalu ni she rai ga ai. India de na Jinghpaw ni mung, “Shapawng Yawng Singpho” ngu ai mying hte nga ai da. Jinghpaw Wunpawng bawsang ni yawng, Jinghpaw ngu ai amying shingteng hta gaja wa nan kahkyin gumdin nga na shew teng ai rai yang gaw, Jinghpaw bawsang ni mying galai na hte seng nna, manghkang kaba hpa n nga na re, ngu kam nngai. Dai re magaw, Jinghpaw bawsang ni n dai aten kaw nna, sung sung myit yu bawngban jahkrup magang wa lu na matu, kraw dung salum kata kaw nna saw lajin dai nngai law.
Dingyau Zau Ing, Myitkyina
More++( Kachinnet shiga hkridun)


text:
Wunpawng Mungdan Shanglawt Hpyen Dap (KIA) gaw hpyen hpaji hte mungkan hpaji ni hpe chye ging ai daram chye chyang nna Wunpawng Mungdan masha ji nban ni yawng hpe shim lam lu la hkra ngu nna hpaw ninghtan da ai re. Dai hte maren mungshawa hte hpyenla mung Hka hte Nga zawn hpyenla mung mungshawa, mungshawa mung hpyenla shada kraw rawang sindai machyi hkat ai majaw dai ni na nhtoi gaw mungshawa hte Wunpawng Mungdan Shanglawt hpyendu hpyenla ni a kaba dik ai tsadan hpyen a lata hta hkrat sum ai nhtoi rai nga mali ai.
Dai majaw, ndai zawn hkrat sum ai hpe arang shatai nna Wunpawng Mungdan Shanglawt Hpung ningbaw ningla ni, hpyendu hpyenla hte mungshawa ni yawng gaw yawn hkyen nga na malai hpyen wa hpe anhte mungdan kata kaw na gawt shapraw kau lu na myit hkrum n-gun kaba gaw, daini mungdan ntsa asak ap nawng kau sai hpyendu jawngma ni hte hkrat sum mat sai myu tsaw share shagan ni a marang e hpungdun kaba zawn pru wa sai.
Daini na nhtoi gaw Wunpawng Mungdan Shanglawt Hpung (KIO) hte Wunpawng Mungdan Shanglawt Hpyen Dap (KIA), Wunpawng Jinghpaw Myu Sha ni hpe Hpan Madu shadum ai rai sai. “Nanhte hkum mana sha nga mu” ngu nna mahtai kaba jaw ai nhtoi re.
Israel masha ni hpe jaw ai ahkaw ahkang anhte Kachin ni hpe mung jaw da sai. Raitim anhte Kachin ni gaw Israel ni a myit masin n lu la ai majaw Karai Kasang Israel ni zawn re ai masin bang ya ai rai sai. Ya mung naw mana sha na lam sha myit nga yang gaw anhte amyu ni hpe Karai Kasang pyi kabai kau ai kaw du mat chye ai hpe ningbaw ningla ni Karai jaw ai hpaji hte padang hkrun lam de n hkring n sa nsin nhtaoi woi sa wa ra nga saga ai. Mungshawa ji nban yawng mung hkan nang sa wa na ga ai.
Daini na yawn hkyen poi hta n du lu tim ndai shiga hte n-gun la ga ngu Wunpawng Mungdan Shanglawt Hpung hte hkrat sum mat sai kanu kawa dum nta masha ni hte rau sha yawn hkyen hkum let n-gun jaw dat n’ngai.
Sutdu N'sang Tu Awng
Ningbaw, Jinghpaw Wunpawng Amyu Sharawt Hpung (PKDS)
Ningbaw, Jinghpaw Wunpawng Amyu Sharawt Hpung (PKDS)


text:
-
Jinghpaw Wunpawng Amyu Sha ni kaw sasana numshawn shaw ai lam
Ka ai – Sara Kaba Roberts hte Sara Kaba Hanson ka ai hpe Karenng Tu Ja Ga Gale ai
Jinghpaw Wunpawng Amyu Sha Ni Kaw Sasana Numshawn Shaw Ai Lam
Pioneering Among The Kachins
Ngai sasana sara tai wa ai lam hpe naw tawn da ga. Ya dai zawn byin wa ai a mahtai gaw 1878 ning, December shata manap mi hta Myen mung a pang lai daru kaba langai rai nga ai Rangoon mare kaw nye madu jan kasha ni hte du wa ai lam rai nga ai.Ngai hpe gaw, Manmaw mare kaw du nna bat kru daram sha naw nga yang n nga mat ai Sara kaba Lyon a hkang hpe galai na matu sa dat ma ai.Dai mare gaw Myen mung lahta de deng matsat tsa daram tsan ai shara kaw rai nna dai aten hta Myenmung lahta daw gaw tinang up hkang du ni hte laksan shanglawt lu nga ai ginra ni hkrai rai nga ai.Ndai mungdan kaw shanu na nga yang, hkawhkam wa kaw ahkang hpyi la ra nga ai.Ang sha’a, hkra lep nna shawang myit dam lada ai Mindong hkawhkam wa nnga mat ai ten mung rai nga ai.Shi a kasha Thibaw wa gaw hkawhkam tingnyang kashun la na tsang ai majaw,lana mi jang hta sha, shi a kayung kajan ni marai 84 hpe sat sharu kau ai. Shingrai nga ai majaw,Mandalay kaw na hkawhkam rapdaw mung grak dagan nmai hpawng ai. Dai majaw, anhte ahkang hpyi laika tang da ai hkringmang daju ngu na Kinwun Mingyi gaw, ndai zawn re ai mabyin masa laman hkawhkam wa man de du nna shawk shawn na matu gaw nau wa n manu na re nga hpaji jaw ai.Raitim,ngai gaw nye a dinghku hte, nchyang masha salung sala hte rai nna, myi kaw na ahkang lu chyalu rai nga ai Lyon a hkang galai na re majaw, hkawhkam wa a ahkang jaw ai ten du hkra Manmaw kaw wa shanu nga lu na nhten ngu tsun ai.
Manmaw mare du na deng 35 daram naw ra ai shara kaw anhte jawn wa ai sanghpaw gaw zaisawng kaw wa mara nna dau mat ai.Dai shara kaw masum ya, masum na tup shakut yu tim, pe masum daram sha lu shamawt ai.Jahtum e,hkalam hkawm sa ai lam hpe hkyet rung wa ai majaw jauman masha ni kaw na hkali langai shap la nhtawm, nye a dinghku arung arai lit makun ni yawng hpe htaw la kau ai.Hka li hte mali ya mali na hkawmsa yang anhte yaw shada da ai shara de du dep lu saga ai.
Hka li kaw na yu ai hte nhkap la ai ninggam hpe lung dat yang Manmaw Mare a lam ningmaw kaba de du wa saga ai.Grupyin shara shagu de na nchye shamying ai sing sama ni hpe na lu ai.Shara shagu hta matsat shabat rai nga ai.Lam dingyang hkawm lung awa yang, Myen kasha langai mi gaw, dusat ni hpe shaga ai zawn, “Hey Gala, Hey Gala” (Hey Maigan Wa, Hey Maigan Wa nga ai lachyum) nga hkan shaga ai.Ngai chyawm gaw anhte a ningshawng chyum dakkasu kaba langai kaw na janmau gup la ai mung nau n na shi ai hte maren, ntsa palawng hte, du gyit ahpraw hte hkrak rai sumraw da ai majaw laklai dan dawng taw nga ai hte sari mi alu ngu dum nga ai.Dai hku hkawm sa ai laman kade daram a rawng hkrat nna sari kade daram sha ngam mat ai lam chyawm gaw laika hti shawa ni tak yu manu.Rai tim, dai sari yawm ai hta grau sawng ai gaw nye a yup mang ni yawng hten run mat ai lam rai nga ai.Nye law sha gaw,jinat naw ai masha wunawng lapran hta shanhte ala dingda taw nga ai hte maren kabu gara hkap hkalum la hkrum ai, shagrau sha a hkrum ai shiga htawn tsun ai wa zawn, shing nrai ngai kam sham ai nye madu a matu si hkam ai lam hpe madun dan lu na n ni n kri hkrum ai share shagan wa zawn hkamla ni ai rai nga ai.Shing nga, “Hey Gala Hey Gala” nga kanung let , “Ndai zawn zai ai amyu ni alapran,gwi, wa zawn matsat shabat sa nga na matu, mungkan kaang hkup daram hkrunlam hkawm sa wa ai gaw i rai kun” ngu nye hkum ngai san hkrup ai.
Shingrai myit daw hten na zawn rai nga ai aten hta,dai ginra hta hkringhkra lit hkam galaw ya nga ai.Dr.Cushing du wa ai majaw hkyamsa mat wa sai.Shi gaw anhte hpe, shi nan gaw gap da ai,Lyon wa nsa hti mat wa ai nta kasha de woi wa ai.Dai shara kaw du ai shaloi anhte gaw Mrs.Roberts hte kaga num ma ni nga manu wa hkra dang di daram woi lakawn la ga ai.Dai grup yin hkan ngai bai pru hkawm yu ai shaloi she, anhte du nga ai shara gaw mare masha hkying sanit daram shanu nga ai Myen mare langai re lam hpe chye lu ga ai.Deng hkun pyi ntsan ai shara kaw Myen mung hte Miwa mungdan,yunan mungdaw hpe ginhka da ai bum marawn ni hpe mu lu ai nga ai.Dai ga jarit maga de na chyaran si, hpri didam, sumpu sumpan, lai sumpan hte sumpan tsi ni htaw ai hpaga hpung ni lai yu wa ma ai.Manmaw kaw na bai nhtang wa yang,shanhte gaw lawu myen mung ga de na Mali hka mayan hku lung wa ai pasi ni hpe bai htaw wa ma ai.Shing re hpaga lam ang ai majaw,Manmaw mare gaw ram ram ahkyak ai mare kaba langai rai nga ai.
Lahta e ngai tsun ai bum marawn ni hkan e mazut gumshem dik ai amyu baw sang ni law law nga nga ma ai.Shanhte hpe gaw Miwa ni mung Myen ni mung hkrit kamyin ma ai.Shanhte a du salang ni lawm tim pyi, hpaga hpung ni gaw dai amyu ni a htim gasat ai ai kaw na n lawt lu ma ai.Shanhte gaw bum ga kaw kung kaba ai majaw, nau wa nkung ai,shagri kaji ai shanhte a ringchying sai htingbu amyu ni a hpyen jaubu ni hpe mani asawng chye ma ai.Ngai hpe sa dat ai gaw dai amyu ni kaw na hpan mi rai nga ai Kachin ni hpang de re.
Ya hpang daw hta grau chye na loi na matu, myit dum ra na lam gaw dai aten hta lawu Myenmung daw hpe Englik ni e zing da chyalu re.Anhte a kayin tara hkaw sara ni gaw dai lawu mung daw de na re.Ngai hte rau marai mali lawm ai.Lahta Myenmung daw gaw Myen hkaw hkam wa up ai rai nna dai mungga e sinpraw mung ni a htung hte maren sake manawn sha ai arawn alai htenza ai hte du magam ni a gumshem ai lam ni pri rai nga ai.Dai hta n ga ngai sa du magam gun na amyu baw sang shazai ni mung naw nga nga ai.Anhte a sinpraw maga hte dingda maga de gaw sam mung nga ai.Dai ni gaw daini na aten du hkra shanhte hkrai shanglawt ai lamu ga lu ma ai.Ngai tsun lai wa sai Kayin ngu ai ni gaw Lawu Myenmung de na, Kachin nre ai sha,shawng de shazai amyu baw sang ni rai ma ai.Rai tim Hkristan makam masham a majaw shanhte a shingyim wuhpawng kata mauhpa galai shai wa nna Myenmung kata na kaga amyu baw sang karing karang ginra ni de sasana sara dat ya ai lam madi shadaw ya ai lam ni galaw wa masai.Shanhte gaw manu mana chyechyang loi ai hte sadi dung ai ningrum ningtau ni rai nna,shanhte gaw shanhte hpe dat dat ai shara kaw na amyu baw sang ni hte rau mahkri shawn rai chye nga ai atsam a majaw sasana woi awn ai ni a matu manu mana akyu rawng nga ai.
Aten lu ai hte rau Dr.Cusing gaw ngai hpe bumga de woi lung nna bungli mahkrun madun ya ai.Buga ginra hkan na shi hte hku hkau nga sai du salang ni hte shachyen ya ai.Bai nna Kayin tara hkaw sara ni hpe mung shara woi jahkrat ai .Dai hkrun lam kaw na bai nhtang wa nhtawm shi bai wa mat na hkyem ai shaloi shi gaw ngai hpe laika n hprang loi mi jaw ai.Dai gaw shi tam sawk hkaja da lu ai gasi ni hte laika ka htung ka lai nhprang re nga tsun ai. Bai nna shi gaw daini duhkra nye a na hta ngoi kadu taw ai. “Brang wa,daini ngai nang hpe kachin baw sang ni amatu Bishop tang da sai,Lim mat na kun,hpungyawt mat na kun na lit sha rai sai.Ngai chyawm gaw nye bungli yi ngam nga ai Sam ni hpang de bai wa mat sana ni ai” nga ai ga hpe htet kau da ai.
Shi jaw da ai laika nhprang ni gaw nye matu ram ram akyu rawng ai. Sara langai hpe shaga la nna ngai gaw, ga hpe shawng hkaja hpang ni ai.Sara ngu tsun dat ai hte chye na shut dam na.Shi gaw yu maya nchyang masha sha rai nga ai.Shi a jauman buga ga hta lai nna hpa ga mung chye ai nrai.(Kanu ga ngu ai hta pyi laika ka na nlawm ai).Dai hta n ga sharin achyin ai lam hte seng nna hpa nchye ai.Shata mi dollar manga daram jaw nna dung lahkum kaw n manu n mana rai dung nna ngai san apyip shaw ai hpe hkam mana nga ai.Shawng nnan hpang ai hte ngai gaw dung lahkum hpe madi madun nna, “Nang ganing nga de law” ngu san ai.Dai ga yan gaw ngai Dr.Cushing kaw na san da ai rai nga ai.Shi gaw “Tongko” nga bai htai ai.Shing rai ngai mung “Tongko” gaw chair.Chair gaw tongko”ngu ka matsing la ai.Shing rai nna ngai gaw kachin-english hte english-kachin ga si mahkrai hkrai na npawt htingru (foundation) hpe jun hpang wa nngai.Nye ta hpe sharawt nna “Ndai hpa ta” ngu ngai san yang shi mung, “Lata” nga htai ai.Dai rai yang, nye laika buk hta mung matsing lahkawng bai jat sai.Dai hpang nye layung hpe ladi kaw madi dat yang shi gaw san ai pyi n la ai sha, “Natee” nga htai ai.Dai zawn hkying hkum mi hpang hkying hkum mi,lani mi hpang lani mi matut sharin mat wa ai.Ndai hku sharin hkaja la ai gaw noun(mying) ni hpe matsing na matu n loi nga ai.Kalang lang ngai hku nna ta hpat shamu shamawt nna shing nrai,kagat, hkrap, mani, myi grip ai zawn re ai ni galaw nna san la ai raitim hkatum grai ma nna grai ba ai.Kalang lang makam masham hte seng ai lam,n mu mada lu ai lam ni hte seng nna chye mayu yang gaw kaga ga she rai mat sai.
Ngai mung ga si nkau chye wa ai hte nye sara mung sharin achyin ai lam hpe loi mi chye wa ai shaloi makchyang ana ali byin wa ai.Dai la wa mung tinang bum ga de hprawng lung mat wa ai.Dai aten kaw na nye grupyin htingbu ni kaw shanhte amyu ni na na n nga ai aten galu rai mat sai.Shingrai bungli nnga ai shata manga kru laman Myen langai hpe shaga la nna Myen laika hte ga hpe gan sharin la ai.Kade nna yang,manu mana yak hkak ai hte ahkyak ai numdaw ni hpe ngai lu lai wa sai ngu ai hpe dum wa ai.Jahtum e gaw ngai hku nna Kachin laika sara langai hpe lu tam la nna laika ga hkaja ai bungli bai hpang wa sai.
November shata hta gaw,nye a kayin sara ni hpe shaga la na nam hkawm ai lam hpe hpang yu sai.Shawa masha ni hpe shanhte dum nta ni hta hkrum kadup yang chyu sha shanhte ga gumwai shagawp ai lam ni hte manaw ningmu ni hpe chye na lu na re.Ya ten hta bai nhtang myit yu dat yang,dai aten hta shawa masha ni gaw anhte gara de sa mayu ai hpa baw sha mayu ai ngu ai hta lai nna nau wa nchye lu ma ai hpe mu mada wa ai.Anhte hkawm sa ai lam gaw shanhte a matu akyu lu ai hta anhte a matu she grau akyu pru ai hpe mu mada wa ai.Anhte chyawm gaw akyu amyet lu ai hte maren kabu gara bai nhtang wa lu saga ai.
Bai wa ai hkrun lam hta, ngai jawn ai gumra gaw, masha marai lahkawng e hpai nna wang nhpan shinggan de hpai gabai kau lu na zawn she rai tim, shi hpe gadai n hkum lu ai gumra rai taw nga ai; dai gaw hka de gat dumbre bang ai majaw ngai hpe yawng shanya kau ni ai.Nta bai du wa yang gaw,Mrs.Roberts mung machyi taw nga nna,nye kasha mung hkyep din pyi ndin nga la sai.Nye hkum ngai pyi gawn na aten n nga ai madu jan hpe lakawn ai hte nye kasha a hkyepdin man mi galaw na matu,(lasat) hpe lajang ai.Shawng de gaw ngai mung kalang mung n galaw yu ai rai nga ai.Dai majaw hpang jahpawt gaw ngai nan bai machyi wa sai.Dai aten hta Manmaw kaw China inland Mission kaw na sasana sara lahkawng hte tsi du langai mung nga nga ai.Dai tsi du wa hpe ngai adum sha tsun ai ga gaw “Ngai hpe gaw hkum tsang ngai gaw n gun naw rawng ai majaw kade n na yang bai bran wa na re.Mrs.Robert amatu chyawm nang dang di ai daram lajang ya rit” ngu tsun ai.Rai tim, shayi num rai nga ai shi mahtang shawng bran wa ai.Ngai hpe tsi lajang ya sai raitim, ngai hta matsat ya shing nrai shi kru ya daram hta kalang bai hta wa wa re ai.Dai lam ni hpe ngai nau wa nkam shaleng ai.Raitim matsat ya hta byin na malai 16 ya hta bai byin wa ai gaw grau sawng nga ai.
March shata hta, lawu Myenmung de na Mr.Carpenter yan la du lung wa ai. Shan gaw an hte hpe sa hkrum na matu hte shanhte dat da ai kayin sara ni ganing rai nga ma ai kun nga sa gawan yu na matu du sa ma ai.Ngai gaw dai aten hta kalang lang gumra pyi nlu jawn na daram n gun daw taw nga ai hpe shanhte wa mu ma ai.Manang ni nan mung bum ga de lung wa na matu myit katu nga ai hte, ngai hpe mung hkan shangun mayu nga ai majaw, ngai gaw tsi du wa hpe ngai hkan nang mat wa yang manghkang n nga na kun ngu san yu ai.Shi gaw shi dang di ai tsi mawan mahkra hte, ngai hpe tsi lajang da sai hte maren, “Hpunau wa e, nang gaw n dai hta grau sawng wa na lam n nga sai, nang kam ai de sa nu” nga bai htai ai.Shing nga n gun jaw dat ai hte maren, nye prat hta hkawm sa yu ai hkrun lam ni yawng hta laklai dik ai hkrun lam hpe sat sa wa sai.Dai laman hta lam magup gaw zeng sha rai nga ai.Ndai zawn galai shai ai lam gaw nye matu a manu sha rai nga ai.Shawa masha ni mung anhte hpe alum ala hkap tau la ai.Lam shagu gaw kabu hpa hkrai rai nga ai.Laban shani lani mi,nawku hpawng ngut ai hpang Mr.Carpenter gaw ngai hpang “Hpu nau wa e, nang ya du nga ai tsawmhtap ai bum ga shara daram myit mada shara nga ai sasana ginra gaw Asia dan hta gara kaw mung nmu yu ai” nga tsun ai.Hpang shani hta gaw manghkang hpang sai.
Anhte hkrun lam hkawm ai kahtawng masum mali daram ngu na kaw du ai shaloi, 16ya ladu hkrum ai machyi hta wa ai majaw ni dik ai nta de n dum n dam shang wa ai.Gam mi akaja, dai nta gaw anhte a Kayin sara langai a nta rai taw nga ai.Dai kaw hkying hkum tsawm ra mi ngai galeng sa la ai.Dai nta a tawtap ngu na kaw num langai mi chyaukrut machyi taw nga ai.Manmaw manang ni gaw u, wa hte shan kaji ni sat nna nat mung jaw ya sai.Raitim, hpa mung nshai wa ai.Dai kaw dumsa wa gaw ngai du nga ai lam na yang dai num a kagu hpe, “Dai yu,naw galaw yu ga; ndai numsha gaw grau sawng nga ai. Ya ndai sara kaba wa mare kaw du ai hte shi mung machyi makaw byin nga ai.Jinat ni grai pawt nga sai.Dai majaw hpawt de manp hta dumsu langai la sa wa marit.Grup yin kahtawng na masha ni hpe mung shaga u.Nat poi kaba jaw ga.Shingrai yang chyawm gaw mai wa na re” nga tsun ai.
Hpang jahpawt hpa galaw ma ai re anhte garai nchye shi yang,nga wu loi kaba langai hpe dun sa wa nna ngai yup ai nta ndaw kaw gyitdun da ma ai.Dai hpe ninghkap mung nmai nga ai.Anhte galaw lu ai lam gaw dai hta n yu lawm ai hte anhte n ra sharawng ai lam hpe kumla hte shaleng na lam sha nga ai.Anhte gaw nta kata kaw na mung, mare kaw na mung nkam pru ai majaw, nta kata kaw chyinghka la nna rawng nga ai.Anhte gaw dai nat jaw poi lamang ni hta nkam lawm ai nga tim,ganing re galaw ai hpe gaw mu mayu ai.Dai majaw hkinchyi hku hku masem yu ga ai.Hkungga shan hpe hpya ngut ai hpang gaw lu sha poi kaba hpang wa sai.Mare masha gaw shan hpe jawm hpya shadu sha ,ka manawt rai nna nsin du hkra sinat ni gap gapaw ma ai.Jan shang mahka hta ngai gaw hkamja wa sai.Raitim, machyi hkrum nga ai numsha gaw grau she sawng wa nga ai.
Mr.Carpenter yan la mung America de tin tin wa ra mat sai majaw ,dai mare kaw na na nga taw na nmai byin mat sai.Dai rai yang,ngai hpe gara hku woi lajang na ngu ai mung manghkang bai rai wa sai.Ngai gaw lam hkawm mung njin gumra jawn mung njin rai nga sai.Lama ngai hpe tawn kau da ai rai yang, nye madu jan mahtang myit kahpra na rai.Jahtum gaw gumra daw jahten lahkawng hpe la nna ngai hpe hpai na hpaijang galaw la ma ai.Dai kaw anhte ni gun sa ai hpun nba ni sap dat yang, ram ram htuk manu ai hku lajang la lu sai.Shing rai hkrunlam matut hkawm wa nna deng masum daram tsan ai kaw du wa yang, lam pai hkra de na marawn shabam ai nsen hpe na sai.Ngai hpe ka’up da ai sumpan nna yu dat yang sinat kapaw, nhtu ni ningwut let kasu kabrawng rai wang da ai masha wunawng hpe mu lu ai.Nye myi hta gaw woi hpung zawn she rai nga sai.Dai shara kaw hprawng lawt lu na lam nmai byin sai hpe mu mada lu ai.Dai majaw ngai hpe hpai ai ni hpe, “Ngai e naw jahkrat mi” ngu tsun la ai.Shanhte mung kalang ta jahkrat dat ma ai.Rawt tsap lu ai hte ngai gaw,Mrs Carpenter hpe tam yu ai rai tim, nmu ai.Shi chyawm gaw myi kaw na tsing du lapran hta gyem nga mat sai re.Masha lahkawng gaw shi a gumra hpe jum da ai.Mr.Carpenter gaw shi gumra jinghpa hpe gang da nna n htu lang ai hte sinat lang ai masha lahkawng hte kashun hkat taw nga ai.Shan gaw, “Dat yu, nye e chyawm kahtam dat de ga”. “Dat yu ,nye chyawm gap dat sai yaw” nga marawn taw nga ma ai.Dai gumra ni gaw nye a gumra ni re majaw shi gaw nkam tat kau nga ai.Ngai sa wa ai hpe mu yang, “Gara hku galaw na” nga san ai. Ngai mung “Dat dat u.Nang tinang hkum tinang pi lu maga na nre”ngu tsun dat sai.Dai damya ni mung hpa tsun na aten pyi nlu shi yang gumra, hpun nba, hkinghku ni yawng htawm la nna htaw mat wa ma ai.Anhte chyawm gaw nta hte deng 35 daram tsan ai kaw hpa mung n lawm ai ngam nga ta sai.
Anhte kaw ngam nga ai arung arai ni hte myit bai shinggyin la lu ai hte hkrun lam bai matut wa sai.Nchyang masha ni chyawm gaw nam de na bai mayun pru wa nhtawm ngai hpe bai jawm hpai ma ai.Nye manang yan chyawm gaw lagaw lam hkawm ra ai.shana de hkying mali daram hta anhte gaw Hpunggan bum kaw du sai.Dai shara kaw na mali hka hpe mu lu ai.Dai kaw na ram ram naw tsan ai;Gumhpraw sumri grang da ai zawn sha mu lu ai.Anhte dai shana gaw hkrun lam nlu matut sai.Lam makau na mare langai de sa nna dai shana sa shingbyi ga ai.Dai kaw na slg langai mi ngai hpe chye ai majaw,dai mare kaw lu mai ai made hte anhte hpe shara hkap jahkrat la ai.Rai tim,anhte gumra hpyi ai shaloi chyawm gaw shi njaw ai.Shi gaw dai gumra hpe jaw dat yang, mi na madu majing hte hkrum na tsang ai majaw rai nga ai.
Shi hku nna sharawng shara hkap hkalum ai kumla ni hta langai ngu na gaw, dai shana anhte hpe shi nta de nan woi manam ai.Anhte gaw shi hpe chyeju dum ga tsun nna, nta wang kata kaw nga ai mamdum kata kaw seng la nna yup na a hkang jaw rit ngu hpyi ai.Anhte chyawm gaw shanhte nta masha ni hpe dingbai dingna nkam jaw ai, agam ai majaw hpyi ai nrai.Shi nta gaw, pe 140 galu nna, pe 20-30 daram dam ai nta kaba re.Rai tim,dai nta kaw shanhte htinggaw ni hkrai nga ai nrai, pe 2-3 daram sha tsaw ai chyinghkyen npu de de u, wa, sagu ni hte gwi ni mung yup nga ai.Dai ni kaw na lung wa na sing hte hkali hkalai ni gaw Kachin ni hta lai nna kadai hpe mung yup nlu sha shangun na re.Dai lam ni hpe chyawm gaw galu galang n sang lang dan sai.Shi mahtang anhte hpe agam la ai hte shara lajang ya ai.Shi kasha ni n gu hte di ni sa tam la nga ai shaloi, anhte masha ni gaw dai kaw wan wut la ai.Dai shana shat hpe dai wan mang kaw sha shadu sha kau sai.Shat hkut ai shaloi, wan lahkawng hta hkawt sa wa nna loi mut mut re ai jum bang nna anhte man kaw sa jahkrat ya ai.Dai shaloi Ma Ma Carpenter gaw grai sharang da ai raitim,hkrap hpang wa sai.Ngai gaw “Hpa baw ra wa sata” ngu san dat yang, “Ra ai lam gaw dik mat sai.Ngai shat nchye sha ai.Dai gaw hpa nrai shi ai,daini tup anhte hkrumsha ai lam ni hpe bai myit yu u.Lai wa sai masum ning tup mung anhte myit mahta ai magam bungli re majaw, anhte a kayin sara ni hpe ndai amyu ni a matu dat dat ma ai, n dai shara de du na matu rupee manga tsa daram ma hkam nna sa wa ai.Shanhte rai yang gaw anhte hpe ndai zawn sha hkap daw ai.Dai gaw shayi num langai hpe galaw daw ai lam hta nau hpyau sai” nga tsun ai.Ngai gaw shi madu wa hpe, Asia dan hta sha gaw myit mada shara nga dik ai sasana ginra a lam hpe n san ai sha n lu nga ai.
May 6, 2015 / KNET / 0
Categories: Labau, Uncategorized
Tags: K.Net
JINGHPAW MUNG DU SALANG NI HTE ENGLISH DU KABA MR. NORTH, MR HNC, STEVENSON, NO. 2 MUNGKAN MAJAN A HPANG 1946 NING HTA HKRUM SHAGA AI LAM Jiwoi Jiwa ni aq prat kaw nna Jinhpaw Wunpawng shayi num kasha ni hpe makawp maga da ai ahkaw ahkang ni.
Recent Posts
- 12th lang na KBC La sharin hpawng kaw na wa ai Mungmau ginwang Kawa La ni hpe Myen Hpyen Dap ni rim da
- Dum Hpawng Kadit mayan kaw gasat gala majan byin
- Myen hpyen hpung ni mare masha ni a Nga, Dumsu sat sha kau ya
- 12th lang na KBC Kawa La sharin hpawng ngut sai
- KIA hte Myen hpyen hpung ni laja lana gasat gala majan byin
- Ja htu sha ai Mung masha ni hpe myen hpyen ni yen shangun
- Myen hpyen ni Hka Pra Yang mare hta Helicopter (2) hte sa gap
- P.T.Ts hpyen hpung ni Mung mare masha ni a lamu ga hpe madu la nga
- Hkap Tau La Ga Ai
- Kuthkai ginwang kaw laja lana gasat gala majan byin


text:
Dai ten hta galang gaba langai mi go hpun langai mi hta tsip tsip nna udi mali manga mi di ton u ai. Dai galang di hpe makau e nga ai woi nong hpung langai mi lai wa nna mu ma yang, hta gabai kau ya mu ai. Galang go hkom ai de nna bai wa yu yang shi a di hpe n mu kau u ai rai nna , masin grai pot let: “Ndai ngai sha ni hpe sha kau, jathen kau ai wa go teng teng si u ga lo.” Ngu nna matsa u ai. Dai shaloi hpun langai mi a ntsa e Zahkai langai mi go n dum shami rai nna yup to nga ai hpe Galang e mu u yang: “Ndai wa rai sam ai, ngai sha ni hpe sha kau, jahten kau ai wa go." Ngu nna a chye sat kau u ai.
Dade n na yang mare na numsha ni go nam de lahpo htat na nga nna sa wa ma yang, Zahkai mang langai mi to nga ai hpe mu nna, hta gun mat wa mu ai. Dai shaloi la langai mi go: “Anhte Jan ga de tsu htat sa ai nau jin saga ai, Jan sha ni hpe mung lasu she sa su ga.” Ngu u yang shawa masha ni yong myit hkrum nna Jan ga de lasu sa su ma yang Jan sha ni go: "Nanhte shinggyim masha ni hta sumri nu ai mi n nga, sumdam ku ai mi n nga myit go. “Nrai, si saga ai, she sa marit.” Bai ngu ma yang, Jan sha ni go hpun palong mon sumli la nna dinghta ga de tsu htat sa mu ai.
Shingrai Jan sha ni go dinghta ga de sa du nna shana tup gabung lahkui sa dum ma ai rai timung, si mang to ai hpe go n mu ma ai . Shaloi Jan sha ni go: “Anhte hpe salang ni e dat nna mana tup kabung lahkui go sa dum saga ai, rai timung, si mang to ai hpe mi go n mu kau da saga ai, Jan ga de du yang hpa bo shiga wa tsun dan na ta? Bai nhtang nna atsom sha she no sa tam yu saga." mgu mu ai . Jan numsha ni go pasi jahkrat shamat kau masu nna bai nhtang sa let shara shagu njut nnaw sa tam ma timung, si mang to ai hpe go n mu ma ai. Shanhte bai nhtang pru wa ma yang npan na htum hku hta e Zahkai mang langai mi ;hpe hku won e magap da ai hpe sha mu ma ai. Shingrai shahte go, "Anhte kaga mang mi n mu ai go, ndai Zahkai si mang to ai lam hpe sha a tsun dan ga" ngu nna Jan ga de bai nhtang wa mu ai.
Shanhte Jan ga de abai du wa ma yang, “ Ya nanhte go dinghta ga di kadai wa si ai hpe sa ;mu myit ta?”Ngu nna salang ni san mu yang numsha ni go shanhte mu ai Zahkai mang a lam hpe tsun dan mu ai. Shaloi Jan salang mi go: “Shinggyim masha ndai ni mung si mayu sam masai ya kaw nna go gumgai dingla, punghpro punglo go si manu ga.” Ngu nna shinggyim masha ni asumre hpe dan ya dat mu ai.
Shingrai sumri dan ya ngut ai hpan gShingnyen langai mi ;mung shi a kasha langai mi si nna yon ai the rai let Jan ga de la hkom du pru wu ai . Singnyen go: “ Shinggyim masha ni hpe sumri kaning ngu go dan ya manit ta ?” Ngu san u yang: “ Shinggyim masha ni hta gumgai dingla punghpro punglo go si manu ga, ngu nna dan saga ai.” Ngu htan mu ai. Shaloi Singnyen go: “E, nrai na re, shut re sai, ndai ngai sha pyi si ai go, kadai mung si mu ga.” Ngu dat u ai . Ndai matsun ga hkan nna dai ni du hkra shinggyim masha ni hta gomai dai nap , gosha dai kap nga sai majo mahkon shbrang, gumgai dingla, punghpro punglo ji n ban si ra nga ai da.
Ndai go Jinghpo masha ni tsun hkai ai maumui kaba langai mi rai nga ai hte si hkung si htan a npot nhpang gon ai lam langai mirai nga ai.


text:
时间:2017-04-18 11:37:39 来源:德宏团结报
Yu jep hkom nga ma ai
Mungdo pati rapdo dinggrin salang, mungdo up tau dinggrin lit hkam Hkung Lagam mungchying sha nbungli dakkasu jong hkyem shajin hpung woi nna, Hkunmyin jak mu magam dakkasu jong, Shuili nbungli hpaga satut seng, mungchying sha nbungli dakkasu jong mu sing dap re ni hte rau, ndai lapran Miwa mung mungchying sha nbungli dakkasu jong ko jong go maden lam, jong ban sa wa ai machyim ni sa jep yu sharin achyin la hkom ma ai.
Jep yu gawan hkom ai htom, anhte mungdo ni hte Miwa mung mungchying sha nbungli dakkasu jong ni hkuhkau gaja lam go sharot ton rai nna, htom hpang de grau nna pong mazum sa wa na matu gaja ai pinra go ton sai hte rau, Yinnan mung- chying sha nbungli dakkasu jong go maden hkyem shajin mu galo sa wa na matu myit jahkrum ton lu sai.


text:
Tuesday, January 3, 2012
MADIN
Do you like this story?
Mungkan hta kachyi sha re,kaji dik ai lam ni gaw kaba dik ai lam ni hpe byin shangun lu nga ai, lamang yawng gaw kaji ai kaw na kaba ai de shamawt chye ai zawn kaba ai kaw na kaji ai de shamawt ai lam gaw ngrin ai de yawng chye nga ai.kaji kadun dik ai, grit nyem dik ai,sutgan kata matsan tsin yam laknga dip gamyet roi rip hkrum sha nga ai, shing gyin uhpung uhpawng ni gaw,mungkan hpe galai shai shangun dik nga ai,rawt jat galu kaba shangun dik nga ai.lam grau byin shangun lu nga ai,mungkan hpe galai shangun dik ai gaw,kaji grit nyem dik ai ni re.Ya hkyak hkyak mungkan mungdan shara shagu ninghkap ninggun kaba madun ai lam ni byin nga ai mungmatsan lusu madang shai ai,sutlu nga mu ngamai ai ni a kan wang marin lawhpa ai shing wang majan je ai,n-gun kaba ni ,n;gun ja ai ni,n;gun kya ai ni hpe shinggyin nauna myit shau wa ai majaw,mungkan hta katsi majan gaw kapaw pru wa nga sai,kaji kadun tim tengman ai gaw galoi mung hkrat sum na nre,Gumshem dik ai ni mung kaji ai hta hkrat sum na re,ntara ai ni,nteng nman ai ni,ndai tsa ban prat hta grin nga na nrai sai,mungkan a tara masing masa,mungkan gaw rawt jat lawan dik nga sai ten hta shaning hku hkum tsun, ten hku lang lai wa sai,tara ni arung arai ni,hpaji hparat ni gaw dingsa lawan ai,madang n-nga sai de lawan dik ai hku galai shai nga sai,
Dai ni annau ni mung ntara dik ai,gumshem dik ai,n-gun kaba dik ai hte dasang roi rip dip gamyet sha hkrum ai,lusu ngamu ngamai dik ai masha u hpung uhpawng kaw na sut kata- lu ai yawng hpe gin lut hkrum ai,matsan gin ai majaw matsan ai nre,dasang matsan hkra, dasang sutgan kata masha byin hkra shinggyin ahkaw ahkang n;nga dik ai de du hkra myen gumshem hpyen gaw,zingrut htu nga ai,mara kata gasat sat nga ai. shoi chyum hkra galaw ai,lamu ga majan,sut majan,shinggyin majan,makam majan,sat shamyit majan yawng hta majan je hkrum nga ga ai,kaji kadun grit nyem dik ai de dip htu bang tim lungpa kaba dip tawn ai npu na tsing makru kya gaw lungpa hpe ga gapang nna pru lu ai hte tsit tsawm hkra tu tsawm lu ai.
Annau ni hpe hpa hte dip tawn lu na ta?annau ni a myit masin kata na myit makru gaw kaba dik ai, ja dik ai anumyu bawm hta shadawn shadang nlu hkra kaba ai n-gun kaba dik ai,awng dang na gaw annau ni a salum hta rawng nga ai.gasat shamyit na gaw arang kaba dik ai annau ni yawng a lata lahpum hta rawng nga ai, kahtet ai hpang gatsi na,marang htu ngut ai hpang jan mai ten gaw du nan du chyalu re.
Myen gumshem gaw jan du nsin shang wa nga sai,annau ni a matu manap jan gaw Htoi tsawm dik ai hte moi na hta grau tsawm htap ai hte pru wa nga ai,.masin naw shaja ga,
lahpum lapyin latsa naw shaja ga,dahpran lagaw lasa naw n-gun dat ga. kaji dik ai,matsan dik ai ni,du hka tsin yam masha ni mungkan shara shagu marawn nga sai,ninggun madun ai gaw hpun tang gashaw nga sai.annau ni matu mung hkang hkang kaba mu na re,gasat nga ai zawn,ninghkap ninggun lawan naw madun ga.
Kaji dik ai gaw mungkan hta kaba dik ai ja dik ai lam byin nga sai. tsaw ra ai myu tsaw mung tsaw hpu nau ni e myit hkum shayawm kau e mung masa-hpyen masa lam gaw awng dang nga sai.
Ya jang naw dating ga-gasat ga.
Baren Numraw
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
-
MANAU AMYU HPAN NI. (Many kinds of Manao)
Ka ai – Lahpai Zau Mun B.A (Hist.) H.G.P., Momuk
KACHIN WAY OF LIVING BOOK-1 ( Jinghpaw ni a manau dum ai lam. (The Manao Dance Festival) )
Manau dum yang ka manawt ai am amyu langai sha rai tim. lachyum gaw shai nga ai. Manau amyu ni: – Sut manau. Kumran manau- Ninghtan manau. Padang manau. Ju manau. Htingram manau. ningshawn manau- Kumrum manau. Nausawt manau. Htinghtang manau ni rai ma ai.
(1)Sut manau: – LUSU nga mai nna manau dum ai manau rai nga ai. Dai manau hta sa du lawm ai ni hpe kumhpa garan jaw chye ma ai.
(2)Kumran manau :-Lamu madai jaw jau ai nta langai ngai kaw na kahpu kanau shada nja nhpra hka bra wa na. htingbyen pru wa na rai yang, kumran manau dum ma ai.
(3) Ninghtan manau:- Hpyen majan rawt na rai yang n-gun atsam la ai. myit mang jahkum la na matu ninghtan manau dum ma ai. Dai shani share shagan nat ni yawng hpe jaw jau ma ai. Majan woi awn na hpyen bu hpyen ma ni sanat laknak. ninggang ni hkyen lajang jahkum shachyip da nna, lamu madai ni kaw hpaji hpyi san la nna, shanhte hpaji jaw ai hte maren manau dum la nna hpyen gasat pru sa wa ma ai, Ka manawt ai shaloi mung tinang lang ai laknak ni lang let ka manawt ma ai. Manau kaga dum yang gaw naura chyinghka langai sha baw nhtawm, shang wa ai hte bai nhtang pru wa ai chyinghka langai sha rai nga ai. Ninghtan manau gaw chyinghka lahkawng baw nhtawm, shang wa ai chyinghka kaga, pru wa ai chyinghka kaga di nna masat da ma ai. Hpyen rawt manau dum ngut jang she hpyen laknak arai ni lang nna majan sa wa ma ai.
(4) Padang manau – Majan sa nna awng dang wa ai shaloi, padang manau dum ma ai. Dai shani nat amyu yawng hpe Jaw jau ma ai. Lamu madai ni hpe mung chyeju dum ai masat galaw ra ai.
(5)Ju manau :- Asak kaba sai myitsu ai Du jan, Du wa, Gumgai Dingla si nna makoi mayang ngut ai hpang e dum ai manau rai nga ai.
(6)Htingram manau – Shada da nram hkat nna, ram hkra htingram ai shaloi dum ai manau rai nga ai. Dai shani shada da jaw ai, la ai htinglu htinglai sharai hkat ma ai.
(7) Dingshawn manau – (Hpundu dip manau) Lamu madai lu nna lusu ai ni nta ningnan galaw ngut nna dingshawn shang ai shaloi. shing nrai hpang shaning dum ai manau rai nga ai.
(8)Kumrum manau – Hka bra mat ai na sai kahpu kanau shada bai hkrum zup nna kabu gara ai kumla madun ai manau rai nga ai.
(9) Nausawt manau – Majan rawt mahka e jahkring jahkra pyaw poi zawn lana de mi sha, shing nrai jahkring mi sha gan manau ai manau: nat jawjau ai mung nat yawng hpe njaw ai, langai lahkawng hpe sha jaw jau let, lamu madai hpe mung njaw ai sha, loi hkring loi hkra sha rai manau dum ai hpe ‘Nausawt manau’ nga ma ai.
Dai zawn rai dum ai manau hta manau shadung hpe mung jahkik ai lam nnga, manau shadung kaja nlu jang maisau hte mawn sumli nna rai tim manau dum chye ma ai. Dai zawn rai jun ai manau shadung hpe ‘Nausawt shadung nga ma ai.
10) Htinghtang manau – Sut manau hta grau ai hku dum ai manau re. Sutring sut chying, U, Wa. yamnga law ai, naiman ntaw ntsang lu ai, kahpu kanau, mayu dama mung chying ai ni sut manau dum ai hta htam mi jan nna jahting jahkum shatsup tawn ra ai. Grau nna lusu nga mai, lu lu, lusha wa lu na hte makyin jinghku shangang shakang lam htam wa na matu dum ai manau re.
Npan de manau dum na naura lajang tawn ai zawn nbang de mung naura lajang da ra ai. Npan de manau dum ai mali ya rai jang nbang de lajang tawn ai naura hta bai matut nna nhtoi mali ya manau bai dum na rai nga ai. Nbang npan maga lahkawng nhti nhtang dum ai manau hpe ‘Htinghtang manau’ ngu ai rai nga ai. Ndai manau hpe ram ram lusu ai ni she lu dum nga ma ai.
(11) HKridip manau – Mare kahtawng ninghtawn ningnan de ai shaloi, yi hkauna naiman, lusha lu jahting la jang, jaw jau nga ai nat ni hpe shagu hkungga U, Wa yamnga ren di nna sat jaw nhtawm, mare buga ningnan ring hkang chying wa u ga, ngwi pyaw lu sut lu su nga mu nga mai wa. hkam kaja mayat maya law htam wa. nga ai mare ginra htinghput htingra galaw lu galaw sha na shara yi sun hkauna hkai nmai myu baw shagu hte, rem ai u wa. Yamnga, amyu yawng law htam nga pra sa wa na, masha hte hku hkau hkamja ai mare byin tai wa na matu, mare ‘Hkridip manau’ ngu nna dum ai manau rai nga ai.
(12) Roidu kaput manau – Asak naw hkrung nga ai shaloi manau dum sai wa sai myitsu salang asak kaba sai ni si ai shaloi, karoi Jun nna mang makoi yang. ndaw hkahkrang ai lam galaw nhtawm. mang makoi shangut ai hte rau karoi hpe run baw kau nhtawm, dai karoi jung ai nhkun shara hta manau shadung bai galai jung nna, shalan shabran ai manau, Roidu kaput ai manau ngu nna manau dum ma ai.
(13) Hkindu tep manau – (Palam la manau) Ndai manau gaw Palam la ni pyen kayawt hkawm ai hpe kasi la nna, ka manawt ai manau re da. Shawoi na manau ka nanawt ai hte nbung ai, chying bau dum ai mung loi mi shai nga ai hte yak ai majaw, ndai prat hta nau wa nhkan galaw masai da, Nung Rawang ni hte Lawngwaw ni sha chye lang chye ka manawt masai da.
May 6, 2015 / KNET / 0
Categories: Htunghking, Uncategorized
Tags: K.Net
KUMBA KIA Masat (12) Dap Dung Ginra Hta Gasat Gala Majan Byin Ai Shiga
Recent Posts
- 12th lang na KBC La sharin hpawng kaw na wa ai Mungmau ginwang Kawa La ni hpe Myen Hpyen Dap ni rim da
- Dum Hpawng Kadit mayan kaw gasat gala majan byin
- Myen hpyen hpung ni mare masha ni a Nga, Dumsu sat sha kau ya
- 12th lang na KBC Kawa La sharin hpawng ngut sai
- KIA hte Myen hpyen hpung ni laja lana gasat gala majan byin
- Ja htu sha ai Mung masha ni hpe myen hpyen ni yen shangun
- Myen hpyen ni Hka Pra Yang mare hta Helicopter (2) hte sa gap
- P.T.Ts hpyen hpung ni Mung mare masha ni a lamu ga hpe madu la nga
- Hkap Tau La Ga Ai
- Kuthkai ginwang kaw laja lana gasat gala majan byin


text:
时间:2017-11-14 16:31:24 来源:德宏团结报
Grai myit lom let madat mara nga ai shawa masha ni.
Shata 10 nhtoi 28 ya shani go, gumgai dingla poi bai rai sai. Sakhkung mungdo Mangshi myu Tungbeli mare lok na shawa masha ni go jahpot jau jau rot nna, amyu bu hpun mon sumla rai mare lok dabang ko sa jom zup nga nna, “Ladat 5 loi lam 5”hte nambat 19 lang zuphpong gaba lachyum hko shabra dan ai madat mara la na matu hkyem to nga masai.
1984 ning hta pati hpung shang ai, daining sak 71 ning du sai ami na Sakhkung mungdo mungdo up ningtau Fang Shau Nan go, Sam ga hku nna nambat 19 lang zuphpong gaba lachyum hko tsun dan hkrat wa nhtom, shawa masha ni chye na ai aga hte zuphpong lachyum hpe pra pra ngu nna hko tsun dan sai.
Zuphpong lachyum hko shabra shara hta, shawa masha ni go yu la madat la latsing la rai, n chye htai la ai hpe go bai san su rai myit grai lom ai hku sharin hka ja la masai.
Chye lu yang, anhte mungdo hta pati a nambat 19 lang zuphpong gaba lachyum hpe aten hte tup rai nna hko shabra hkrat wa, mungdo ting na ganbu shawa masha ni hpe zuphpong lachyum aban ban sharin achyin la hkrat wa shangun rai na matu, anhte mungdo ni go lawan ladan rai nna“Ladat 5 loi lam 5” hku pati a nambat 19 lang zuhpong lachyum hpe amyu shagu shawa masha ni chye la hkra hko shabra hkrat wa nna, pati a tara gamung hpe lawu tsang de apu pu asi si si hkrat wa shangun lu sai.


text:
Sara Lahtaw Zau Sam
World Environment Day Masat Mungga
(June 8, 2008)
Sara Lahtaw Zau Sam
Ga Nhpaw
Mani na nhtoi June 5 ya shani gaw Mungkan Makau Grupyin Makawp Maga Nhtoi (World Environment Day, 1972 ning hta UN kaw na hpaw ninghtan ya dat ai) rai nga ai. Myen mungdan hte rau mungkan mungdan shara shagu na, Asuya ni, Wuhpung Wuhpawng ni, Nawku Hpung ni law law galaw shajang ai hpe chye lu ai. Myen mungdan Hkristan Nawku Hpung ni hku gaw laksan masat nhtoi hku nna garai n galaw shi nga ai. YJH Ramma Komiti kaw na lai wa sai 2006 hte 2007 ning ni hta ndai Mungkan Makau Grupyin Makawp Maga Nhtoi hpe Mahkawn Ka Shalat Shingjawng ai Lamang Kaba hku nna galaw lai wa sai re.
Anhte a htingbu ni gaw kadai ni rai ta?
Ningpawt Ninghpang 1- 2:1-4a hpe hti yu ai shaloi lawu na hte maren hpan da ai lam hpe tsang hte tsang mu lu na re.
Langai ya: 1:1-2 Sumsing lamu & Ginding aga (Universe)
3-5 Nhtoi (Shani) & Nsin (Shana)
Lahkawng ya: 6-8 Hka & Sumsing lamu (sky)
Masum ya: 9-10 Hkarang, Aga & Hka Panglai, Nammukdara
11-13 Tsingdu tsingman, nsi naisi, nai man, nli tum, hpun amyu myu
Mali ya: 14-19 Shagan Kaba Lahkawng: Ajan & Shata jan
Manga ya: 20-23 Hka kaw nga ai Nga,Kaga hkrung ai baw amyu
Myu & Ntsa malen pyen ai U amyu hkum sumhpa
Kru ya: 24-25 Ga ntsa na dusat nhprang, yam nga amyu myu
26-27 Shinggyim masha ni (lasha & numsha)
Wenyi rawng ai masha asak hkrung lu na matu hpun kawa dusat dumyeng ni nga yang chyu sha mai byin ai nga ai. Lu na sha na, bu na hpun na, nga lu na matu gaw shawng na nhtoi manga ya tup hpan da ai lam ni n nga yang gara hku mung n mai byin nga ai. Dai majaw Karai Kasang gaw shi hpan da ai shinggyim masha ni asak hkrung nga lu na matu, shi hpan da ai tu matu, hkrung mahkrung hpe yu bausin makawp maga na lit hpe jaw ya dat ai rai nga ai. Htingbu ngu tsun ai shaloi masha shada da hpe sha tsun mayu ai n rai, rau nga makau grupyin hpe tsun mayu ai re majaw Karai Kasang a hpan da ai lam mahkra gaw shinggyim masha ni a “Htingbu” rai nga ai.
Masha shada hta pyi, N kaja ai Htingbu wa hte rau nga hkrup ai rai yang gara hku mung nga pyaw na lam n nga ai. Yangon ga na taik-hkan gawk ni kaw nga yu jang grau chye na nga ai. Dai hte maren, anhte a makau grupyin hpe tsawra lanu lahku ai lam n lu galaw ai rai yang, pyaw ngawn ai wuhpung wuhpawng byin wa lu na n rai nga ai. Anhte a htingbu hpun kawa, dusat dumyeng ni hpe anhte a hkum hte maren tsawra makawp maga ai lam n nga yang, lani hte lani grau grau hten za mat wa ai mungkan tai mat na sha rai nga ai. Nbung kaja lu sa lu chyu nga na matu hpun kawa, tsingdu tsingman, nampu nampan ni tsit tsawm nga ra ai. Hka san lu lu na matu hka shi, hka hpawk, hka panglai ni san seng nga ra ai. Hpun kawa ni htum mat jang du sat ni mung si htum wa na, lamu ga mung grau grau kahtet wa nna, hka ni mung grau tung kaba, laru ni byin, lamu ga kata grau kahtet wa nnang nawn kaba ni grau law byin wa na sha rai nga ai. Dai ni anhte hkrum hkra ngaai Nbung Laru Kaba ni, Nnang Nawn Kaba ni byin ai lam ni mahkra a npawt gaw anhte shinggyim masha ni a “Htingbu Kaja n tai ai majaw” rai nga ai. Sara Kaba Pogo gaw “Makau grupyin shingra tara a hpyen gaw anhte shinggyim masha nan rai nga ai” nga tsun ai.
Makau grupyin hten za mat wa ai a ru npawt ni
1. Lawhpa myit marin ai lam (Greed)
Karai Kasang gaw anhte shinggyim masha ni ra ai kaw lang na matu hpan da ya ai re. Rai tim, jahten sharun jahtum shamat kau na matu n rai nga ai. Gandhi tsun ai gaw, “Mungkan gaw anhte a ra ai lam a matu madi shadaw ya ai re, ra marin ai lam a matu n re” (The earth can provide for our need but not our greed). Leo Tolstoy tsun ai gaw; “Masha hpe si shangun ai gaw myit marin lawhpa ai lam re”. Anhte Buga ni hkan du hkawm yu ai shaloi moi na hpun maling mala ni atsia awai krin mat sai. Hpung kaba ni, kran ram sai ni hpe sha kran ai n rai nga ai, nga manga hpun mahkra hpe, hpun nkau mi hpe pawt pyi n ngam ai la kau ai. Yu yu Nga hkwi sha ai hku myit n dik ai sha, bawm kapaw sha, jak hte nat gaba ai lam galaw ai majaw Nga myu ni htum mat wa sai. Moi grai katsi tsit san tsawm ai Mali Hka ya dai ni aten hpring ngu na daram maza ni hte hpring rai hkanu mat nga sai. Anhte a lawhpa myit marin ai majaw sha rai nga ai.
2. Tinggyeng myit jasat (Arrogance)
Anhte shinggyim masha ni gaw, grau nna Hkristan ni hkam al ai lam gaw, kaga makau grupyin ni mahkra hta masha gaw ahkyak kaba dik htum, grau dik htum, Karai Kasang gaw masha hpe myit ra “up hkang”na ahkang jaw da ai ngu hkam la ai re. Dai majaw kaga ni mahkra hpe hpa n nawn, ra ai hku jahten sharun mat wa ai hpe mu lu nga ai.
Moi Jinghpaw Wunpawng myu sha ni Nat Jaw ten hta Nam, Maling mala ni hpe grai chye hkrit, hkungga, manu shadan lai wa saga ai. Nat ni shara shagu nga ai, Maling ni hpe mung Nat ni yu sin nga ai majaw “Hkrit” ra ai “Hkrit Maling” rai nga ai. Nam Maling kaba ni hpe kadai mung n hkra gwi ai majaw, hpun ni hpe magawn kadai n kran ai, grai tsit tsawm ai buga tai lai wa sai. Shingra tara ni mung grai hkrak ai majaw, Jinghpaw ni gaw Na-ri, Pyek-kading n lu tim, makau grupyin hpun kawa, nampu nampan, nsi naisi, u malen dusat dumyeng ni hpe yu nna shingra tara hpe chye masam maram, shi aten hte aten bungli galaw, sak hkrung wa ai rai nga ai.
Rai tim, Hkristan tai wa ai kaw na Nam Maling Mala ni krin hpang mat wa ai. Yesu a mying ningsang hte maling mala ni hpe hkyen kau ai re. Nat kawa na n hkrit ra mat ai majaw rai nga ai. Anhte a tinggyeng akyu ara a matu Yesu a mying ningsang gang nna galaw sha ai zawn rai nga ai. Hpun kawa, dusat ni hpe jahtum kau, shingra tara ni hpe shamat kau ai gaw Karai Kasang she re ai zawn rai mat wa nga ai.
May 3 ya shani byin lai wa sai Nargis Nbung Laru a majaw Duhka Tsinyam hkrum ai jahpan ni hta, masha ni hpe sha ke-se-ye karum kahtau ai lam galaw ai n rai, dusat ni hpe mung lu sha madi shadaw jaw sha ai lam Shi laika, Journal ni hpe hti ai shaloi mu lu nga ai. Dai hta, hpun ni hpe mung duhka tinyam hkrum nga ai jahpan hta bang da ai hpe mu lu nga ai. Yangon mare kata hta gaw masha hpe hkye ai hta, hpun ni hpe jasan jaseng la ai she grau aten jaw ra nga ai.
Nye a ningmu hta, Nargis duhka de jahpan hta Nat ni hpe mung bang jat mayu ai. Hpun ni daw agrawp mat, daw hten mat ai majaw Thit-pin tsaunt-nat ni kade mi matsan mayan rai nga na hpe shingran mu nngai. Lagat hpun kaba ba re ni mahtang daw mat nga ai. Hpu nau ni a makam hta Hpun kaba, grau nna Lagat hpun ni hta Mare Sin Nat, Hpun Sin Nat shingbyi nga ai ngu kam sham ai hte, jaw jau nawku nga shajang ma ai. Nat ni mung dai hte kaung-tsa taw nga ai wa, ya Nargis a majaw gara de hprawng shajang masai kun? Dai majaw Nargis duhka jahpan hta Nat ni hpe mung bang la ra nga ai. Tsun mayu ai gaw, masha a tinggyengmyit jasat a majaw masha hkum tsun, Nat ni pyi duhka tsinyam hkrum ra nga ai.
N.N 1:28
Shaloi Karai Kasang gaw shan hpe shaman ya nna, Karai Kasang shan hpe tsun mu ai gaw, Nan kashu kasha shaprat nna mayat maya wa mu; ga ting hpe jahpring nna dai hpe up nga lu mu: nammukdara hta rawng ai nga ni a ntsa e mung, lamu kata na ntsa malen e pyen ai u ni a ntsa e mung, ga ntsa e nsoi nsa rawng ai shamu shamawt chye ai baw mahkra a ntsa e mung a up nga mu, ngu wu ai.
“Up” shangun ai lam gaw, roi sha, dang sha, jahten sharun, tinggyeng a matu jai lang shangun ai n rai nga ai. “Up” nga u nga tsun ai ga hpe grau sanglang ai hku nna N.N 2:15 hpe bai hti yu ga, Shaloi Yehowa Karai Kasang gaw dai masha hpe woi la nna, Edin sun hpe yu lajang na hte sin nga na matu; tawn da wu ai. Karai Kasang gaw mungkan hpe tsawm htap hkra hpan da ai hte, n hten n run ai sha galoi mung tsit tsawm nga hkra masha hpe matut lit jaw da ai she rai nga.
3. N chye na ai lam (Ignorance)
Makau grupyin hte seng ai machye machyang ni n nga ai, gara hku yu, sin, makawp maga ra n chye ai lam ni a majaw mung rai nga ai. Laning mi shara langai htawt nna yi hkyen sha ai lam ni gaw, n chye ai majaw rai nga ai. Shara mi hta shaning na na mai galaw sha hkra ladat n chye ai majaw mung rai nga. Nam maling, hpun ni hpe kran kau ai hte maren gara hku bai malai hkai ra na hpe n chye ai, atsawm aten dep n lu hkai ai.
Mare kaba de du nga sai ni mung, n dum shami rai makau grupyin hpe jahten nga ga ai. Ga Shadawn, maza ni hpe majoi n myit yu ai sha hkup mara kabai chye nga ga ai. Tinang kabai dat ai maza ni gaw tinang a makau grupyin hpe shaning na na hkra machyi shangun nga ai. Hkrup mara lam ntsa kabai kau dat ai chyut chyut ik langai gaw shaning (500 jan) na hkra dai hku naw nga nga lu ai. Ndai Lawhpa myit marin ai lam, Tinggyeng myit jasat lam, N chye na ai lam ni gaw Shingra Maka hte seng ai tsinyam tsindam ni hpe byin shangun nga ai masha a akyang arawn alai awu asin re ai lam (Moral pollution) ni rai nga ai.
Shingra Maka hte seng ai tsinyam tsindam ni
1. Mungkan kahtet wa ai lam (Global warming)
2. Ozone hpa nna baw mat wa ai lam (Depletion of the Ozone Layer)
3. Nbung n kaja mat ai lam (Air pollution)
4. Hka n san mat ai lam (Water pollution)
5. Nam maling ni hkun hkraw ai lam (Deforestation)
6. Ga sau namhpum ni htum mat ai lam (Soil erosion)
Shingrai, Nbung laru ni, Hka mawru, Nnang Nawn ai lam, Wan bum kapaw ai, Marang Kaba htu, Hku wa kaba byin wa, Hkyen bum ni byawng hkrat mat ai, mare ni hpe panglai kaup mat wa ng sai. Dai ni mungkan sumal (world map) hpe bai soi lajang ra mat sai lam chye lu ai. Bum ni layang tai mat, Hka panglai ni hkyet mat, Hkyen Bum ni byawng mat, Mare nkau mi hka kaup nna n nga mat ai majaw rai nga ai. Dai zawn re Shingra Maka hte seng ai tsinyam tsindam ni byin wa, masha hte dusat ni mun kaba sen kaba wan kaba si htum mat wa nga ai lam ni gaw masha shada da sat hkat ai lachyum sha rai nga ai. Majan a majaw sha masha ni si ru mat lu ai n rai, anhte a shingra tara a ntsa n gawn n sawn di ai, Sat nat masa (terrorism) lang ai, awu asin re akyang arawn alai ni a majaw mung si htum ra nga ai.
Nta Madu Kaja Htingbu Kaja
Dai ning na KBC a ga baw, “Tara Rap Ra Yesu hte sha” nga ai hta; shinggyim masha shada da la pran na tara rap ra lam hpe madung tsun ai re hpe chye lu ai. Masha shada da kade daram wa mi tara rap ra hkra galaw shakut nga ai rai tim, makau grupyin shingra tara hte shinggyim masha ni a lapran hta tara rap ra lam n nga yang kaman sha rai nga ai. Dai majaw Yesu Hkristu gaw “Na a htingbu wa hpe na a hkum hte marennang tsawra lu na ndai” Marku 12:31 (Yesu a Numhtet Ga Kaba Lahkawng hta na langai) nga matsun da ai re. Dai ni anhte a hkum hpe anhte tsawra ai zawn, anhte shada da tsawra hkat nga ai zawn, anhte a makau grupyin shingra tara hpe mung tsawra lu na ahkyak kaba nan rai nga ai.
Hkye hkrang la ai lam (ke-tin-chin) ngu ai gaw masha a matu sha n re, Karai Kasang hpan da ai lam mahkra a matu rai nga ai. N.N 9 hta; Noa Sha-u ing ai lam hpe yu ai shaloi, masha hpe sha hkye la ai n rai, dusat dumyeng hkum sumhpa hpe mung hkye la ai lam hpe mu lu nga ai. Karai Kasang gaw Noa hte sha Ga Shaka tawn ai n rai, shi hpan da ai lam ni mahkra hte mung Ga Shaka tawn ai lam hpe mu lu nga ai.
Roma 8:19-21 hpe hti yu ai shaloi;
Nga yawng nga pra mung myit ndawt ai hte, Karai Kasang a kashu kasha ni a paw pru na ra ai hpe ala nga ma ai. Dai nga yawng nga pra chyawm gaw, hten run lam npu e shagrit kau ai hkrum rai timung, tinang ra ai hku n re ai sha, nga yawng nga pra nan lala sharen da ngu ai hten mat ai kaw na shalawt dat ai hkrum nna, Karai Kasang a kashu kasha ni a pru lawt wa ngu ai hpung shingkang hta shang lu na, myit mada nga nna, dai hpe shagrit kau ai wa a majaw, shagrit kau ai hkam nga ai.
Nga yawng nga pra mahkra gaw Madu Yesu a hkye hkrang la ai lam hte seng nga ai ngu ai hpe chye lu nga ai. Yesu a Wudang gaw hpun kawa, dusat ni yawng a matu mung rai nga ai.
Kolose 1:20 hta;
Shi a wudang na hkaw ai asai hte mahku mara shatai let, shi a lata e yawng hte hpe shi hkum hte htinglu htinglai ya nga ai: rai sa, sumsing lamu e nga ai hte hpe rai timung, ginding aga e nga ai hte hpe rai timung, shi a lata hte htinglu htinglai ya nga ai.
Ga Hpungdim
Amerikan mungdan a Ningtau Gumsan (Tamada) tai lai wa sai Al Gore gaw, mungkan kahtet wa ai lam (Global warming) hte seng nna “An Inconvenient Truth” (Htep hkrak n rai mat sai teng man lam) ngu ai sumla hkrung hku nna tang madun ai lam a majaw, lai wa sai 2007 ning hta Nobel Peace Prize, Oscars hte kaga kumhpa law law shagrau hkrum sai re. Shi a tang madun ai lam ni hta na langai mi hpe tsun dan mayu ai.
Shu hpe wan nawn da ai hpunglum grai prut taw nga sai di hta bang dat yang kalang lata bai kahtang pru mat wa na re. Rai tim, loili lum ai hka bang da ai di hta bang nna npu kaw na wan nawn dat, angwi ngwi angwi kahtet wa ai shaloi shu gaw kahtang pru na n rai nga ai. Grai kahtet wa ai shaloi gara hku mung mai hprawng na lam n nga sai. Langai ngai sha n sa hkye jang gaw si mat na sha rai nga ai.
Dai ni anhte a mabyin masa mung dai hku sha rai nga ai. Mungkan gaw lani hte lani grai kahtet wa nga sai, anhte gara de mung mai hprawng na n rai, anhte dumhprang nna lu ai aten ni hta, mungkan hpe dangdi dangdep lu ai made bai shatsawm shahtap makawp maga la yang chyu sha myit mada shara nga na re.
“Mungkan hte n seng ai, anhte gaw manam she re, mungkan gaw anhte a jahkring jahkra sa shingbyi ai shara she re” nga hkam la sharin achyin ai lam ni gaw, maga mi de, mungkan hpe lit n la gwi ai, n kam la ai lam byin shangun nga ai. Kadai mung “Nta Madu” myit n rawng mat sai, lagu lagut damya myit hte nga daw laman myit ra ai hku, tinang a tinggyeng akyu ara a matu Nam Maling, hpun kawa, dusat dumyeng ni hpe jahtum shaza kau wa nga ga ai. Shingre n kaja ai awu asin re ai akyang arawn alai ni hpe galai sharai ra nga ga ai (Dai ning na WED Ga baw gaw “CO2 Kick the Habit!” rai nga ai ). Karai Kasang lit jaw da ai hte maren mungkan ga a Nta Madu Kaja tai let, Yesu Hkristu a Numhtet Ga rai nga ai Htingbu Kaja byin hkra shakut shaja sa wa ga.